НАЦРТ
ЗАКОН О ЕЛЕКТРОНСКИМ МЕДИЈИМА

I ОСНОВНЕ ОДРЕДБЕ

Предмет закона

Члан 1.

Овим законом се уређују, у складу са међународним конвенцијама и стандардима, организација и рад Регулаторног тела за електронске медије, услови и начин пружања аудио и аудио-визуелних медијских услуга, услови и поступак за издавање дозвола за пружање аудио и аудио-визуелних медијских услуга, као и друга питања од значаја за област електронских медија.

Члан 2.

Одредбе овог закона не односе се на услове обављања делатности електронских комуникација, услове и начин коришћења радио-фреквенција за дистрибуцију и емитовање медијских садржаја, као и на услове постављања, употребе и одржавања емисионих фиксних и мобилних уређаја.

Тумачење одредби овог закона

Члан 3.

(1)Одредбе овог закона тумаче се у корист унапређења вредности демократског друштва, у складу са начелима Устава Републике Србије и важећим међународним стандардима у области људских и мањинских права, као и пракси међународних институција које надзиру њихово спровођење.

(2)Одредбе овог закона нарочито се не могу тумачити на начин да дају право на цензуру или ограничење права слободе мишљења и изражавања.

Начела регулисања електронских медија и пружања медијских услуга

Члан 4.

Регулисање односа у области електронских медија и пружања медијских услуга заснива се на општим начелима јавног информисања а посебно на начелима :
1. слободе, професионализма и независности електронских медија, као гаранције укупног развоја демократије и друштвене хармоније;

2. забране сваког облика цензуре и утицаја на електронске медије, чиме се гарантује њихова независност, као и независност њихових редакција и новинара,

3. пуне афирмације грађанских права и слобода, а посебно слободе изражавања и плурализма мишљења;

4. примене међународно признатих норми и принципа који се односе на област електронских медија, а нарочито поштовања људских права у овој области;

5. објективности, забране дискриминације и јавности поступка издавања дозвола за електронске медије;

6. подстицања слободне конкуренције електронских медија;
7. подстицања медијске писмености;

8. заштите културне разноврсности,

9. подстицања развоја стваралаштва у области радија, телевизије и других аудио-визуелних медијских услуга у Републици Србији.
Значење појединих израза

Члан 5.

Изрази употребљени у овом закону имају следеће значење:
1. електронски медиј је програм радија, телевизије, њихова електронска односно интернет издања, као и програмски садржај доступан на захтев путем мрежа електронских комуникација;

2. медијска услуга је аудио визуелна медијска услуга, аудио-визуелна медијска услуга на захтев и мeдијска услуга радија;

3. аудио-виузелна медијска услуга је услуга пружања аудио-визуелних програмских садржаја неограниченом броју корисника, путем електронских комуникационих мрежа, са уређивачком одговорношћу пружаоца услуге, у виду медијске услуге телевизије, аудио-визуелне медијске услуге на захтев, као и аудио-визуелна комерцијална комуникација;

4. програмски садржај су информације, идеје и мишљења као и ауторска дела у звучном облику (у даљем тексту:аудио садржај), односно у облику покретних слика са или без звука (у даљем тексту:аудио-визуелни садржај) који се чини доступним јавности путем електронских медија ради информисања, забаве, образовања и др.;

5. уређивачка одговорност је одговорност за спровођење делотворне контроле над избором програмских садржаја и њиховом организацијом, било да је реч о редоследу пружања према хронолошкој шеми или о пружању садржаја на захтев на основу каталога, која не подразумева правну одговорност, осим ако законом није другачије одређено;

6. пружалац аудио-визуелне медијске услуге је физичко или правно лице које има уређивачку одгoворност за избор аудио-визуелног садржаја аудио-визуелне медијске услуге, односно аудио садржаја медијске услуге радија и које одређује начин његове организације;
7. електронска комуникациона мрежа за дистрибуцију медијских садржаја је електронска комуникациона мрежа у смислу прописа који уређују област електронских комуникација, која се користи за дистрибуцију медијских садржаја;

8. оператор електронске комуникационе мреже за дистрибуцију медијских садржаја (у даљем тексту:оператор) је физичко или правно лице које гради, поседује или користи електронску комуникациону мрежу за пружање услуга дистрибуције медијских садржаја (оператор мреже за земаљско дигитално емитовање и мултиплекса, кабловски оператор, DTH оператор и др.); 
9. медијска услуга телевизије (линеарна аудио-визуелна медијска услуга) је услуга коју пружалац аудио-визуелне медијске услуге обезбеђује ради истовременог праћења програма на основу распореда;

10. аудио-визуелна медијска услуга на захтев (нелинеарна аудио-визуелна медијска услуга) је услуга коју пружалац аудио-визуелне медијске услуге обезбеђује ради праћења програма у времену које одабере корисник, на свој захтев, на основу каталога програма чији избор и организацију врши пружалац;
11. аудио-визуелна комерцијална комуникација су слике са или без звука намењене непосредном или посредном препоручивању роба, услуга или својстава правног или физичког лица у вези са делатношћу коју то лице врши у циљу стицања добити, у замену за новчану или другу накнаду или из самопромотивних разлога (на пример телевизијско оглашавање, спонзорство, телевизијска продаја и пласирање производа);

12. телевизијско оглашавање је обавештавање путем телевизије у замену за новчану или другу накнаду или самопромотивних разлога, намењено непосредном или посредном препоручивању роба, услуга или својстава правног или физичког лица у вези са делатношћу које то лице врши у циљу стицања добити;
13. телевизијска продаја је вид аудио визуелне комерцијалне комуникације који подразумева објављивање, уз новчану накнаду, непосредних понуда намењених јавности за куповину производа или услуга, укључујући непокретне ствари, права и обавезе;

14. спонзорство је сваки допринос физичког или правног лица које се не бави делатношћу пружања аудио-визуелних медијских услуга, односно медијских услуга радија, или производњом аудио, односно аудио-визуелних дела, у финансирању аудио-визуелних медијских услуга, односно медијских услуга радија ради промовисања свог имена односно назива или жига;

15. пласирање производа је аудио-визуелна комерцијална комуникација која се састоји од истицања, унутар аудио-визуелне медијске услуге, односно програмског садржаја (укључивањем или помињањем) неког производа, услуге или жига уз финансијску или другу накнаду;

16. медијска услуга радија је услуга пружања аудио садржаја неограниченом броју корисника путем електронских комуникационих мрежа са уређивачком одговорношћу пружаоца услуге, ради истовременог праћења на основу распореда програма (линеарна медијска услуга радија), односно ради праћења у времену које одабере корисник на свој захтев на основу каталога програма чији избор и организацију врши пружалац (медијска услуга на захтев);

17. електронска издања су уређивачки обликоване интернет странице или портали који садрже електронске верзије штампаних медија или информације из медија,  на начин да су доступни јавности (електронска издања нису електронске публикације које су доступне  на интернету); 
18. заштићена услуга је медијска услуга која се пружа са условним приступом;

19. условни приступ је техничка мера или решење којим се омогућује коришћење заштићене услуге уз услов плаћања накнаде, као и други облик претходног појединачног одобрења;
20. зона расподеле (allotment) је област у оквиру које се распоређују предајничке локације како би се обезбедило покривање дигиталним земаљским (терестричким) телевизијским сигналом унутар те области у складу са Законом о потврђивању завршних аката Регионалне конференције о радио-комуникацијама за планирање дигиталне терестријалне радиодифузне службе у деловима Региона 1 и 3, у фреквенцијским опсезима 174-230 MHz i 470-862 MHz (RRC-06) ( „Службени гласник РС-Међународни уговори”, број 4/10);

21. зона покривања је појединачна сервисна зона или збир појединачних сервисних зона сваког аналогног, односно дигиталног радио предајника у случају мреже радио предајника, унутар које се обезбеђује покривање аналогним, односно дигиталним земаљским (терестричким) сигналом појединачне аудио-визуелне медијске услуге, односно медијске услуге радија, и која у случају дигиталног телевизијског емитовања обухвата једну или више зона расподеле, односно део зоне расподеле, у складу са техничким  могућностима;
22. медијска услуга јавног сервиса је производња, куповина, обрада и објављивање информативних, образовних, научних, културно-уметничких, дечјих, забавних, спортских и других програмских садржаја од општег интереса за грађане, а нарочито у циљу остваривања њихових људских и грађанских права, размене идеја и мишљења, неговања политичке, полне, међунационалне и верске толеранције као и очувања националног идентитета;

23. умрежавање је успостављање заједничког радио и телевизијског програма који истовремено пружају два или више пружалаца аудио-визуелних медијских услуга;

24. назависни продуцент је физичко или правно лице које је регистровано за производњу аудио и аудио-визуелних дела и има седиште у Републици Србији или држави чланици Европске уније или другој европској држави која је потписница међународног уговора који обавезује Републику Србију и које није повезани учесник на тржишту са пружаоцем медијске услуге у смислу закона којим се уређује заштита конкуренције;

25. сопствена продукција је програм који је изворно произвео пружалац медијске услуге или друго лице по налогу и за рачун пружаоца медијске услуге;

26. копродукција је заједничка продукција више пружалаца медијске услуге;
27. контрола над пружаоцем медијске услуге је могућност одлучујућег утицаја на вођење његових послова у смислу прописа којима се уређује конкуренција;

28. европска аудио-визуелна дела означавају стваралачке радове чија је продукција и копродукција под контролом европских физичких и правних лица (у даљем тексту:европска дела).

II РЕГУЛАТОРНО ТЕЛО ЗА ЕЛЕКТРОНСКЕ МЕДИЈЕ

1. Правни статус

Оснивање

Члан 6.
(1)Регулаторно тело за електронске медије (у даљем тексту:Регулатор), основано овим законом, је самостална независна регулаторна организација са својством правног лица, која врши јавна овлашћења у циљу: делотворног спровођења утврђене политике у области пружања медијских услуга у Републици Србији; унапређења квалитета и разноврсности услуга електронских медија; доприноса очувању, заштити и развоју слободе мишљења и изражавања, и медијског плурализма мишљења и заштите интереса јавности у области електронских медија и заштите корисника услуга електронских медија, у складу са одредбама овог закона, на начин примерен демократском друштву.

(2)Регулатор је функционално и финансијски независтан од државних органа и организација, лица која обављају делатност аудио-визуелних медијских услуга и оператора.

(3)Седиште Регулатора је у Београду.

(4)Регулатор може, ради ефикаснијег надзора над радом пружалаца медијских услуга, оснивати подручне канцеларије.

(5)Регулатор може, за обављање појединих стручних послова из своје надлежности, ангажовати друга домаћа или страна правна и физичка лица.

(6)За обављање послова из своје надлежности Регулатор је одговоран Народној скупштини Републике Србије (даље:Скупштина).

(7)Начин рада и унутрашња организација Регулатора уређује се Статутом, који доноси Савет Регулатора.

(8)На Статут Регулатора сагласност даје Скупштина.

Органи Регулатора и заступање
Члан 7.

(1)Органи Регулатора су Савет и председник Савета.

(2)Савет доноси одлуке о свим питањима из делокруга рада Регулатора.

(3)Председник Савета представља и заступа Регулатора, а у случају његове спречености заменик председника Савета.

2.Савет Регулатора

Састав Савета

Члан 8.

(1)Савет Регулатора (даље:Савет) има девет чланова који се бирају из реда угледних стручњака из области које су од значаја за обављање послова из надлежности Регулатора (медијски стручњаци, економисти, правници, инжењери телекомуникација и сл.).

(2)Члан Савета је функционер и обавља своју дужност професионално као запослени у Регулатору са пуним радним временом.
(3)Члан Савета може бити само лице које има високу стручну спрему, које је држављанин Републике Србије и има пребивалиште на територији Републике Србије.

Избор Савета

Члан 9.

(1)Чланове Савета бира Скупштина, на предлог овлашћених предлагача.
(2)Члан Савета је изабран ако је за његов избор гласала већина од укупног броја народних посланика.

Овлашћени предлагачи

Члан 10.

(1)Овлашћење и дужност да предлажу чланове Савета имају:

1. надлежни одбор Скупштине;

2. надлежни одбор Скупштине Аутономне покрајине Војводине;

3. Универзитети акредитовани у Републици Србији;

4. удружења електронских медија чији чланови имају најмање 30 дозвола за пружање аудио и аудио-визуелних медијских услуга и удружења новинара у Републици Србији од којих свако понаособ има најмање 300 чланова, а регистрована су најмање три године пре расписивања јавног позива;

5. професионална удружења филмских и драмских уметника и професионална удружења композитора у Републици Србији, ако су регистрована најмање три године пре расписивања јавног позива;

6. домаће организације и удружења грађана који се баве слободом изражавања и заштитом деце, ако су регистрована најмање три године пре дана расписивања јавног позива а имају најмање три реализована пројекта у овој области у последње три године;
7. национални савети националних мањина, заједничким договором;

8. цркве и верске заједнице, заједничким договором.
(2)Oвлашћени предлагач из тачке 1. претходног става предлаже  кандидатe за два члана Савета при чему кандидати за једног од та два члана Савета могу бити само лица која живе и раде на територији Аутономне покрајине Косово и Метохија. 

Поступак предлагања чланова Савета
Члан 11.
(1)Јавни позив за предлагање кандидата за чланове Савета објављује надлежна служба Скупштине, шест месеци пре престанка  мандата члана Савета, односно 15 дана од престанка мандата из разлога предвиђених чланом 16. тачка 2-4. 
(2)Позив се упућује оним овлашћеним предлагачима који су предложили кандидате чији мандат престаје.

(3)Надлежна служба Скупштине утврђује испуњеност услова из члана 10. став 1. овог закона.
(4)Организације односно тела за које је утврђено да не испуњавају услове из  члана 10. став 1. овог закона могу да отклоне утврђене недостатке у року од 15 дана од достављања закључка о утврђеном недостатку.
Члан 12.
(1)Овлашћени предлагачи из члана 10. став 1. овог закона дужни су да  доставе  предлоге кандидата Скупштини у року од 15 дана од дана расписивања јавног позива.
(2)Сваки овлашћени предлагач подноси надлежном одбору Скупштине листу на којој се обавезно налазе само два кандидата за члана Савета. 

(3)Листе са једним кандидатом су неважеће. 

(3)Ако се на поднетој листи налази више од два кандидата, надлежна служба Скупштине враћа предлог овлашћеном предлагачу да га у року од 15 дана усклади са овим законом.

(4)Ако овлашћени предлагач у наведеном року не усклади предлог надлежна служба Скупштине одређује време и место гласања којим се утврђују два кандидата тог овлашћеног предлагача већином гласова.
(5)Сваки предлог мора бити потписан и оверен од стране овлашћеног предлагача и садржати лично име и адресу заступника.

(6)Кандидати су из реда овлашћених предлагача, осим када за то постоје нарочито оправдани разлози који морају да се наведу у образложењу приложеном листи кандидата.

(7)Скупштина бира по једног кандидата са сваке важеће листе.
(8)Председник Скупштине, најмање 10 дана пре одлучивања о избору чланова Савета, јавно објављује важеће листе кандидата које су поднели овлашћени предлагачи са њиховим основним биографским подацима, на интернет страници Скупштине, министарства надлежног за послове јавног информисања и Регулатора.

(9)Надлежни одбор Скупштине, пре одлучивања Скупштине о избору чланова Савета, организује јавни разговор са свим предложеним кандидатима, ради стицања увида у њихове способности за обављање послова из надлежности Регулатора.
(10)Одлука о избору кандидата за члана Савета сматра се усвојеном ако је за њу гласала већина од укупног броја народних посланика.
(11)Ако ниједан кандидат са неке од листа кандидата за члана Савета не добије довољан број гласова у Скупштини, избор се обавља на основу нове листе кандидата, коју овлашћени предлагач доставља служби Скупштине, најкасније у року од 15 дана од дана одлучивања о претходно поднетој листи.
Неспојивост са чланством у Савету

Члан 13.

(1)Кандидати за чланове Савета не могу бити:

1. посланици у Скупштини и посланици у скупштинама аутономних покрајина;

2. изабрана, именована и постављена лица у Влади и извршним органима аутономних покрајина (министри, њихови заменици, помоћници као и руководиоци посебних организационих целина под непосредном контролом Владе и извршних органа, носиоци јавне власти на свим нивоима, и руководиоци организација које врше јавна овлашћења);
3. функционери политичких странака (председници политичких странака, чланови председништва, њихови заменици, чланови извршних и главних одбора, као и други страначки функционери);

4. лица која су у последње три године пре почетка поступка избора члана Савета имали удела у оснивачком капиталу, били чланови органа управљања или чланови надзорних одбора у правним лицима која се баве делатношћу производње и/или емитовања радио и телевизијског програма или са њом повезаним делатностима (оглашавање, радио и ТВ продукције, електронске комуникације и сл.);
5. лица која су правноснажно осуђена за кривично дело злоупотребе службеног положаја, корупције, преваре, крађе или учинила друго кривично дело које их чини недостојним за обављање функције, без обзира на изречену санкцију, или су правноснажно осуђена за неко друго кривично дело на казну затвора у трајању дужем од шест месеци;

6. повезано лице са лицем из става 1. тачка 1-5) овог члана, ако би чланство таквог лица у Савету могло да доведе до сукоба интереса.

(2)Кандидат је дужан да овлашћеном предлагачу достави писмену изјаву да не постоје сметње за избор утврђене у ставу 1. овог члана.

Мандат чланова Савета

Члан 14.

(1)Чланови Савета не представљају у Савету органе или организације које су их предложиле, већ своју дужност обављају самостално, по сопственом знању и савести, у складу са овим законом.

(2)Члану Савета функција може престати само из разлога и у поступку предвиђеном овим законом.

(3)Нико нема право да на било који начин утиче на рад чланова Савета, нити су они дужни да поштују било чије инструкције у вези са својим радом, изузев одлука надлежног суда донетих у поступку судске контроле рада Савета.

Трајање мандата

Члан 15.

Члан Савета бира се на период од пет година и може бити биран још једном.

Престанак мандата члана 

Члан 16.

Мандат члана Савета престаје:

1. истеком времена на које је члан Савета изабран;

2. смрћу члана Савета;

3. разрешењем из разлога предвиђених овим законом;

4. подношењем оставке Скупштини у писаној форми, у ком случају мандат члана Савета престаје даном достављања оставке, при чему унапред дата (ковертирана) оставка не производи правно дејство.

Престанак мандата разрешењем

Члан 17.

(1)Скупштина може, на предлог најмање 20 народних посланика, разрешити члана Савета ако:

1. је због болести, на основу налаза надлежне здравствене установе, неспособан за обављање дужности члана Савета у периоду дужем од шест месеци;

2. се утврди да је по подношењу предлога навео о себи неистините податке или је пропустио да наведе податке о околностима из члана 13. овог закона;

3. се утврди да је у току трајања мандата члана Савета наступила нека од околности из члана 13. овог закона;

4. без основаног разлога пропусти или одбије да обавља дужност члана Савета у периоду од најмање три месеца непрекидно или у периоду од 12 месеци у коме најмање шест месеци не обавља своју дужност;

5. се утврди да је несавесно и неправилно радио, односно ако постоје разлози за недостојност и ако занемарује и несавесно испуњава своје обавезе што може довести до већих сметњи у раду Регулатора.
(2)Пре доношења одлуке о разрешењу нопходно је прибавити мишљење Савета о постојању разлога за разрешење.

(3)Одлука о разрешењу може се донети само на основу образложеног предлога, после спроведеног поступка у коме су утврђене све релевантне околности и у коме је члану Савета против кога је покренут поступак омогућено да се изјасни о свим околностима.

(4)Разлог за разрешење члана Савета не може бити политичко или друго уверење, односно чланство у политичкој странци.

(5)Одлука о разрешењу члана Савета сматра се усвојеном ако је за њу гласала већина од укупног броја народних посланика.

Последице престанка мандата

Члан 18.

 (1)Ако мандат члана Савета престане пре истека времена на које је изабран, до избора новог члана Савет пуноважно одлучује у непотпуном саставу.

(2)Савет не може пуноважно да доноси одлуке ако број чланова Савета, због престанка мандата појединих чланова, буде мањи од пет.
Суспензија члана Савета

Члан 19.

(1)Кад је поднет предлог за разрешење члана Савета, Савет може двотрећинском већином од укупног броја чланова, донети одлуку да се члан Савета, против кога је поднет предлог за разрешење, суспендује до доношења одлуке Скупштине, али не дуже од шест месеци.

(2)Ако је против члана Савета покренут кривични поступак за кривично дело које га чини недостојним за обављање функције члана, Савет може двотрећинском већином од укупног броја  чланова донети одлуку да се привремено суспендује члана Савета до окончања кривичног поступка.
(3)Суспендовани члан савета у току трајања суспензије прима накнаду у складу са законом.
Начин рада Савета

Члан 20.

(1)Рад Савета је јаван.

(2)Савет одлучује већином гласова од укупног броја чланова, изузев у случајевима када је законом другачије одређено.
 (3)У случају једнаког броја гласова, одлучујући је глас председника Савета, а у његовом одсуству глас заменика председника.

(4)Председника и заменика председника Савет бира из својих редова двотрећинском већином гласова од укупног броја чланова.

(5)За свој рад председник односно чланови Савета имају право на новчану накнаду у висини плате председника односно судије Врховног Касационог суда.
(6)За вршење стручних и администативних послова образује се стручна служба Регулатора којим руководи директор.

(7)Директор за свој рад одговара Савету.

(8)На директора и запослене у стручној служби Регулатора примењују се прописи којима се уређују радни односи у државним органима.  

3.Председник Савета Регулатора
Члан 21.

Председник Савета представља и заступа Регулатора, руководи радом Савета, потписује одлуке Савета и стара се о њиховом извршавању.одговара за пословање и законитост рада Регулатора, стара се о обезбеђивању јавности рада Регулатора и обавља друге послове утврђене законом.
4. Делокруг рада Регулатора

Члан 22.

(1)Регулатор:

1. доноси Стратегију развоја аудио и аудио-визуелних медијских услуга у Републици Србији, уз сагласност Владе;

2. доноси Статут и остала подзаконска акта у складу са  законом;

3. издаје дозволе за пружање медијске услуге телевизије и линеарне медијске услуге радија (даље:дозвола), ближе уређује поступак, услове и критеријуме за издавање дозвола у складу са одредбама овог закона и прописује образац и садржину те дозволе;

4. издаје одобрења за пружање медијске услуге на захтев и ближе уређује поступка издавања одобрења;

5. контролише рад пружалаца медијских услуга и стара се о доследној примени одредаба овог закона које се односе на њихов рад;

6. изриче мере пружаоцима медијских услуга у складу са овим законом;

7. прописује правила која су обавезујућа за пружаоце медијских услуга, а којима се обезбеђује спровођење Стратегије из тачке 1. овог става;

8. подстиче корегулацију ради спровођења овог закона, на начин утврђен овим законом;

9. одлучује о пријавама у вези са програмским деловањем пружалаца медијских услуга;
10. даје мишљење надлежним државним органима у вези са приступањем међународним конвенцијама које се односе на област пружања медијских услуга;

11. даје иницијативу за доношење и измену закона, других прописа и општих аката ради ефикасног обављања послова из свог делокруга рада и доследне примене начела из члана 4. овог закона;

12. покреће иницијативу за оцену уставности и законитости закона, других прописа и општих аката, којима се уређују питања од значаја за област електронских медија, а нарочито питања у вези са остваривањем слободе мишљења и изражавања, заштите достојанства личности  малолетних и др.;

13. доноси ближа правила и предузима одговарајуће мере према пружаоцима медијских услуга у циљу заштите достојанства личности и других личних права, права малолетника, и програма који садрже информације којима се подстиче дискриминација, мржња или насиље против лица или групе лица, засновано на раси, боји коже, прецима, држављанству, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, рођењу, генетским особеностима, здравственом стању, инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним своствима, као и у циљу регулисања других питања која се односе на програмске садржаје;

14. врши анализе релевантног медијског тржишта у складу са методологијом прописаном актом који доноси Регулатор;

15. врши истраживања потреба  корисника медијских услуга и штити њихове интересе;

16. сарађује и координира свој рад са телом надлежним за електронске комуникације и телом надлежним за заштиту конкуренције, као и са другим регулаторним телима у складу са овим законом;
17. предузима мере којима се подстичу очување и заштита српске културе и језика, као и културе и језика националних мањина;

18. предузима посебне мере којим се подстиче унапређење доступности медијских услуга лицима са инвалидитетом становништва Републике Србије;

19. предузима мере подстицања развоја стваралаштва у области радија, телевизије и других аудио-визуелних медијских услуга у Републици Србији;
20. предузима посебне мере којима се подстиче развој професионализма и високог степена образовања запослених у електронским медијима у Републици Србији, као и унапређење уређивачке независности и аутономије пружалаца медијских услуга;

21. обавља и друге послове у складу са овим законом, прописима донетим на основу њега и прописа којима се регулише јавно информисање, оглашавање, као и другим прописима над чијом применом у односу на електронске медије надзор врши Регулатор.

Доношење Стратегије развоја аудио и аудио-визуелних медијских услуга

Члан 23.

(1)Регулатор на основу сагледавања различитих потреба грађана и друштвених група на националном, регионалном и локалном нивоу за информисањем, образовањем, културним, спортским и другим садржајима, на српском и језицима националних мањина, у сарадњи са регулаторним телом надлежним за електронске комуникације, доноси Стратегију развоја аудио и аудио-визуелних медијских услуга у Републици Србији за период од седам година.

(2)Регулатор Стратегијом из става 1. овог члана нарочито уређује, у зависности од техничких могућности и потреба становништва, врсту медијских садржаја пружалаца услуга у свакој зони расподеле, као и друге критеријуме на основу којих се расписује јавни конкурс, о чему доноси годишњи план реализације.

(3)У поступку доношења Стратегије из става 1. овог члана спроводи се јавна расправа у складу са чланом 44. овог закона.

Контрола рада пружалаца медијских услуга

Члан 24.

(1)Регулатор контролише рад пружалаца медијских услуга у погледу доследне примене и унапређивања начела на којима се заснива регулисање односа у области елктронских медија, у погледу испуњавања услова за пружање медијских услуга као и у извршавању других обавеза које по одредбама овог закона имају пружаоци услуга и предузима прописане мере без одлагања.

(2)У спровођењу контроле из става 1. овог члана Регулатор је дужан да се посебно стара о томе да пружаоци медијских услуга поштују обавезе које се односе на програмске садржаје предвиђене овим законом и услове под којима им је дозвола издата, што се посебно односи на врсту и карактер програма.

(3)Регулатор спроводи контролу над електронским издањима изузев ако је реч о електронским издањима штампаних медија и самосталним електронским издањима над којим надзор врши министарство надлежно за послове информисања.
Обавезујућа упутства, правилници и препоруке
Члан 25.

(1)Регулатор доноси обавезујућа упутства, правилнике и препоруке ради ефикаснијег спровођења овог закона.
(2)Регулатор доноси обавезујућа упутства којима се ближе уређује начин на који ће  пружаоци медијских услуга извршавати своје законом предвиђене обавезе у вези са програмским садржајима.
(3)Регулатор доноси правилнике ради ближе разраде законом уређених питања која се не односе на програмске садржаје.
(4)Регулатор доноси препоруке у случају да постоји неуједначена дозвољена пракса пружалаца медијских услуга у примени одредаба овог закона које се односе на програмске садржаје, ако је у интересу корисника медијских услуга да се успостави јединствена пракса ради унапређења начина пружања тих услуга.

(5)Препоруке не обавезују пружаоце медијских услуга.

(6)Непоступање по обавезујућем упутству из става 2. овог члана је основ за изрицање мера од стране Регулатора. 

(7)Препоруке се објављују на интернет страници Регулатора, а обавезујућа упутства и правилници и у Службеном гласнику Републике Србије.
Корегулација

Члан 26.

(1)Корегулацијом могу се, у складу са овим законом, уредити следећа питања:

1. обезбеђивање да медијске услуге постану доступне особама са оштећењем слуха или вида;
2. аудиовизуелна комерцијална комуникација, а нарочито утврђивање правила понашања пружалаца медијских услуга у погледу програма намењених малолетницима који садрже или су пропраћени аудиовозуелним комерцијалним комуникацијама у вези са храном или пићем које садржи хранљиве састојке и супстанце са прехрамбеним или физиолошким ефектом, а посебно оним као што су, масти, транс-масне киселине, со , натријум или шећер, чије претерано уношење није препоручљиво у укупној исхрани;

3. право на кратку информацију;

4. подстицање медијске писмености корисника медијских услуга, или

5. друга питања у погледу којих су пружаоци медијских услуга оценили да би корегулација допринела унапређењу пружања медијских услуга.

(2)У процесу корегулације учествују Регулатор, пружаоци медијских услуга и представници заинтересованих друштвених група (удружења пружалаца медијских услуга, потрошача и других организација).

(3)Регулатор је дужан да објави на својој интернет страници акте донете, у складу са овим чланом, приликом корегулације одређених питања.

Разматрање пријава

Члан 27.

(1)Физичка и правна лица, укључујући и пружаоце медијских услуга, имају право да подносе пријаве Регулатору у вези са програмским садржајима пружалаца медијских услуга, ако сматрају да се тим садржајима вређају или угрожавају њихови лични интереси или општи интерес.

(2)Пријава из става 1. овог члана може се поднети најкасније у року од 30 дана од дана премијерног или поновљеног емитовања спорног садржаја.

(3)Регулатор је дужан да по пријему и разматрању пријаве, којом се указује на повреду или угрожавање права или правног интереса подносиоца, пријаву достави без одлагања пружаоцу медијске услуге да се изјасни без одлагања, а најкасније у року од осам дана од дана пријема пријаве.

(4)Ако се пружалац медијске услуге изјасни да је пријава неоснована или се  не изјасни у остављеном року, а Регулатор сматра да је пријава основана, дужан је да прeузме одговарајуће мере према пружаоцу медијске услуге, као и да подносиоца пријаве упути на који начин може да заштити свој интерес.

(5)Одговарајућим мерама из става 4. овог члана сматрају се нарочито:

1. мере које Регулатор изриче у складу са одредбом члана 30. овог закона;

2. подношење прекршајне или кривичне пријаве, или иницирање одговарајућег поступка пред надлежним државним органом.

(6)Регулатор је дужан да, без одлагања, изврши увид у програмски садржај на који се односи пријава из става 1. овог члана користећи сопствени мониторинг, односно увидом у запис пружаоца медијске услуге у складу са законом којим се уређује област јавног информисања.

Сарадња са државним и другим органима и организацијама

Члан 28.

(1)Регулатор, на захтев надлежног државног органа, даје мишљење у вези са приступањем међународним конвенцијама и другим споразумима који се односе на област пружања медијских услуга.

(2)Регулатор сарађује са органима и организацијама надлежним за област јавног информисања, електронских комуникација, заштите конкуренције, заштите потрошача, заштите података о личности и другим органима и организацијама по питањима значајним за област пружања медијских услуга.
(3)Регулатор сарађује са регулаторним телима других држава из области пружања медијских услуга, односно са одговарајућим међународним организацијама о питањима из своје надлежности.

(4)Надлежни државни органи, приликом припреме прописа који се односе на област пружања медијских услуга, прибављају мишљење Регулатора.

Изрицање мера

Члан 29.

(1)Регулатор може пружаоцу медијске услуге изрећи опомену, упозорење, привремену забрану пружања дела програмског садржаја, а може му, у складу са одредбама овог закона, привремено или трајно одузети дозволу.

(2)Регулатор изриче меру из претходног става ако се пружалац медијских услуга понаша супротно законским одредбама, без одлагања а најкасније у року од 30 дана.
(3)При изрицању мере из става 1. овог члана Регулатор је дужан да поштује начела објективности, непристрасности и пропорционалности, а у току поступка изрицања мере пружаоцу медијске услуге мора се омогућити да се изјасни о чињеницама које су повод за спровођење поступка.

(4)Регулатор може пред надлежним судом или другим државним органом да покрене поступак против пружаоца медијске услуге или одговорног лица, ако његово чињење или нечињење има обележја дела кажњивог према закону.

(5)Одредбе ставова 1-4 овог члана, изузев мере привременог и трајног одузимања дозволе, сходно се примењују и на пружаоца медијских услуга за које не постоји обавеза прибављања дозволе.

Члан 30.

(1)Опомена се изриче пружаоцу медијске услуге који први пут прекрши одређену обавезу утврђену овим законом или прописом донетим на основу њега.

(2)Упозорење се изриче пружаоцу медијске услуге који:

1. упркос изреченој опомени понови исту повреду због које му је изречена опомена;

2. први пут прекрши неку од обавеза утврђених овим законом на начин којим озбиљно угрожава остваривање начела регулисања односа у области електронских медија, или

3. прекрши неки од услова који су садржани у издатој дозволи.

(3)Привремена забрана пружања дела програмског садржаја изриче се пружаоцу медијске услуге који повреди обавезу утврђену законом или подзаконским актом који се односи на програмски садржај, и то ако:

1. упркос изреченом упозорењу понови исту повреду због које му је изречено упозорење;

2. први пут нарочито тешко прекрши неку од обавеза утврђених овим законом на начин којим озбиљно угрожава остваривање начела регулисања односа у области електронских медија;

3. нарочито тешко прекрши неки од услова који су садржани у издатој дозволи.

(4)Регулатор је дужан да, приликом изрицања опомене, упозорења или привремене забране пружања дела програмског садржаја, изричито наведе обавезу коју је пружалац медијске услуге повредио, као и да му наложи да предузме мере како би се отклонила.
(5)Привремена забрана пружања дела програмског садржаја изриче се за онај или оне делове програмског садржаја чијим пружањем је извршено кршење из става 3. овог члана, а важи и за истоврсне програмске садржаје без обзира на промену назива, времена пружања и других околности од значаја за препознатљивост садржаја.
(6)Привремена забрана пружања дела програмског садржаја изриче се у трајању до 30 дана од дана коначности решења о изрицању ове мере, нарочито узимајући у обзир учесталост објављивања делова програмског садржаја чијим пружањем је извршено кршење обавеза из става 3. овог члана.

(7)Изречена мера опомене и упозорења брише се из јавног регистра изречених мера у року од две године од дана њеног изрицања и након тога не може се узимати у обзир приликом сваког следећег изрицања мере у поступку који је покренут након брисања мере упозорења из регистра.

Прекид поступка
Члан 31.

(1)Изузетно, Регулатор може прекинути поступак изрицања мере ако утврди да је обавеза утврђена законом или издатом дозволом, односно одобрењем у незнатној мери повређена и ако се пружалац медијске услуге обавеже да неће наставити или поновити радњу због које је поступак покренут.
(2)Прекид поступка из става 1. овог члана може трајати најдуже шест месеци.

(3)О поступању по обавези из става 1. овог члана, Регулатор води рачуна по службеној дужности.

(4)Ако пружалац медијске услуге према коме се води поступак не испуни или прекрши преузете обавезе пре истека рока од шест месеци или у међувремену учини нову повреду, Регулатор ће наставити поступак.

(5)Закључак о прекиду поступка, односно наставку поступка, доноси Савет.

Везаност одлуком суда односно другог надлежног органа

Члан 32.

Регулатор је у погледу постојања кривичног дела, привредног преступа и прекршаја, као и одговорности за њих, везан за правоснажну пресуду суда којом је оптужени оглашен кривим.

Одлука о претходном питању

Члан 33.

(1)Ако одлука Регулатора зависи од претходног решења питања да ли постоји неко право, правни однос или повреда права, а о том питању суд или други надлежни орган пред којим тече поступак још није донео одлуку (претходно питање), Савет може, према околностима случаја, сам да реши то питање или да застане са поступком до правоснажности одлуке суда односно коначности одлуке другог надлежног органа.
(2)Одлука Регулатора о претходном питању има правно дејство само у текућем поступку, и не дира у право на обнову поступка према закону који уређује управни спор.

Члан 34.
(1)Мере из члана 30. овог закона објављују се уз ознаку „опомена”, „упозорење”, односно „привремена забрана пружања дела програмског садржаја”, у тексту који утврђује Регулатор, у програму пружаоца медијске услуге у првој наредној емисији и још једном у програму истог дана или најкасније у року од 24 сата, у времену између 18 и 21 часова на телевизији, односно у времену између 07 и 10 часова на радију, као и у штампаном јавном гласилу које се дистрибуира на подручју за које пружалац медијске услуге има дозволу, о трошку пружаоца медијске услуге. 

(2)Регулатор прописује ближа правила о условима и начину изрицања мера.
Одузимање дозволе као мера за повреду обавеза пружалаца медијских услуга 
Члан 35.
(1)Пружаоцу медијске услуге који и поред изреченог упозорења, односно привремене забране пружања дела програмског садржаја, у смислу члана 30. овог закона, настави да не извршава одредбе овог закона или прописа донетих на основу њега или не поштује услове предвиђене дозволом, или који не поступи по мерама за отклањање учињених повреда које је Савет утврдио, Савет привремено одузима дозволу, у трајању до 30 дана.
(2)Пружаоцу медијске услуге који и поред привременог одузимања дозволе из става 1. овог члана настави да не извршава одредбе овог закона или прописа донетих на основу њега или не поштује услове предвиђене дозволом, по истом основу, Савет може поново одузети дозволу у трајању до 30 дана. 

(3)Пружаоцу медијске услуге који не извршава своје обавезе, а коме је претходно најмање три пута била изречена мера привременог одузимања дозволе, изриче се трајно одузимање дозволе, у складу са чланом 89. овог закона. 

Слобода пријема и реемитовања

Члан 36.

(1)Гарантује се слобода пријема и реемитовања медијских слуга из других држава, која је у Републици Србији зајемчена потврђеним међународним уговорима.

(2)Регулатор може привремено ограничити слободу пријема и реемитовања медијске услуге телевизије из става 1. овог члана у случају очигледног, озбиљног и тешког кршења одредби  члана 68. став 1. овог закона, као и у случају подстицања на мржњу засновану на раси, полу, верској или националној припадности, поновљеног најмање два пута у претходних 12 месеци, по писаном обавештењу пружаоца услуге, његове матичне државе и другог надлежног тела, ако је тако предвиђено међународним уговором, те ако до решења у консултацијама са матичном државом, односно другим надлежним телом, не дође ни у накнадном року од 15 дана од обавештења, а кршење наведених одредби овог закона се настави.
(3)Регулатор може привремено ограничити слободу пријема и реемитовања аудио-визуелне медијске услуге на захтев из става 1. овог члана у случају да је то неопходно ради очувања јавног поредка, а посебно ради спречавања извршења, истраге, откривања и гоњења извршиоца кривичних дела, заштите малолетних лица,  ради спречавања подстицања мржње засноване на раси, полу, верској или националној припадности  и  повреда људског достојанства, из разлога заштите јавног здравља, разлога јавне безбедности, националне безбедности и одбране, заштите потрошача, укључујући и инвеститоре, у случају озбиљног кршења односно претње кршењем наведених интереса, и сразмерно интересима о којима је у конкретном случају реч.
(4)Регулатор ће привремено ограничити слободу пријема и реемитовања аудио-визуелне медијске услуге на захтев из става 1. овог члана, под условима из става 3. овог члана, кад је претходно од матичне државе затражила предузимање одговарајућих мера, па их ова није предузела, или се те мере нису показале довољним, као и ако је о намери предузимања мера обавестила матичну државу, односно друго надлежно тело, ако је тако предвиђено међународним уговором.

(5)Условима из претходног става овог члана, не ограничава се право надлежних органа Републике Србије да воде судске поступке, подразумевајући под тим и преткривични поступак.

(6)Регулатор може одступити од услова из става 4. овог члана из разлога хитности, у ком случају ће матичну државу, односно друго надлежно тело, ако је тако предвиђено међународним уговором, о предузетим мерама и разлозима хитности због којих се није поступило на начин предвиђен ставом 4. овог члана, обавести у најкраћем могућем року.

(7)Регулатор ће без одлагања обуставити примену мера из става 1. овог члана, ако надлежно тело предвиђено међународним уговором утврди да мера није била одређена у складу са одредбама међународног уговора, односно права и принципа на које се међународни уговор позива.

Статут и други општи акти Регулатора
Члан 37.

(1)Статут Регулатора, пословник о раду Савета и друге опште акте Регулатора доноси Савет, ако овим законом није другачије одређено.

(2)Акти из става 1. овог члана доносе се двотрећинском већином гласова укупног броја чланова савета.

Финансирање Регулатора

Финансијски план

Члан 38.

(1)Финансирање Регулатора врши се у складу са финансијским планом који за сваку годину доноси Савет.

(2)Финансијским планом утврђују се укупни приходи и расходи Регулатора, резерве за непредвиђене издатке, као и елементи за целовито сагледавање политике зарада и запослености код Регулатора.

(3)Регулатор је дужан да предлог финансисјког плана достави министарству надлежном за послове информисања најкасније до 1. новембра текуће године за наредну годину.

(4)Сагласност на финансијски план из става 1. овог члана даје Влада.

(5)Финансијски план се објављује на интернет страници Регулатора.

(6)Сви обрачуни прихода и расхода Регулатора подлежу годишњој ревизији од стране независног овлашћеног ревизора и објављује се најкасније три месеца по завршетку финансијске године на интернет страници Регулатора.

(7)Вишак прихода над расходима у једној календарској години преноси се у наредну календарску годину као извор прихода Регулатора, и о њему се води рачуна приликом одређивања висине накнаде.
(8)Ако је разлика прихода над расходима негативна, недостајућа средства обезбеђују се из Буџета Републике Србије.
(9)Обезбеђење недостајућих средстава, у складу са ставом 7. овог члана, не утиче на независност и самосталност Регулатора.

Извори финансирања
Члан 39.

(1)Приход Регулатора чине средства остварена од накнаде коју  пружалац  медијске услуге плаћа за добијено право да пружа медијску услугу, као и од надокнада за трошкове које Регулатор има у поступку издавања дозвола и другим поступцима  спроводеним на захтев пружалаца медијских услуга, у складу са законом.

(2)Приход Регулатора могу чинити и средства од продаје публикација Регулатора и донације домаћих и страних правних и физичких лица, осим пружаоца медијских услуга.

Одређивање висине накнаде и надокнаде
Члан 40.

(1)Висина накнаде за добијено право за пружање медијске услуге  утврђује се по начелу пропорционалности узимајући у обзир нарочито:

1. број становника на подручју на коме се пружа медијска услуга, на основу званичних података органа надлежног за послове статистике;
2. врсту електронског медија (радио, телевизија, друге аудио-визуелне медијске услуге, уреднички обликоване интернет странице и друго);

3. начин пружања медијске услуге (линеарно, односно на захтев);

4. тип медијске услуге према садржају (општа медијска услуга, специјализована медијска услуга);

5. врсту поступка у коме се издаје дозвола;
6. програмску концепцију пружаоца услуге, односно порекло и врсту садржаја који се пружају, и то:

                 (1)удео научно-образовних, културно-уметничких, дечјих или сопствених информативних и документарних програмских садржаја, у укупном програму,

                 (2)удео програмских садржаја сопствене продукције или програмских садржаја независних продукција са садржајима из подтачке (1) ове тачке, преко квоте утврђене овим законом.

(2)Висина накнаде из става 1. овог члана утврђује се на годишњем нивоу, а пружалац медијске услуге плаћа месечно Регулатору 1/12 утврђене годишње накнаде, осим приликом издавања дозволе.
(3)Регулатор, подзаконским актом, ближе уређује висину и начин обрачунавања накнаде за пружање медијске услуге, водећи рачуна о критеријумима из става 1. овог члана.

(4)На акт из става 3.овог члана сагласност даје Влада.

(5)Регулатор може у току важења издате дозволе да измени висину накнаде у зависности од измена у програму или из другог оправданог разлога , уз сагласност Владе.
(6)Висина надокнаде из члана 39. став 1. одређује се на начин да буде објективна, недискриминаторна и да одговара стварним трошковима које Регулатор има у поступку у коме се плаћа, у складу са законом.
(7)Надокнада за трошкове плаћа се једнократно уз захтев пружаоца медијске услуге.

Изузетак од обавезе плаћања накнаде
Члан 41.

Пружалац медијске услуге јавног сервиса као и пружалац медијске услуге цивилног сектора ослобођени су плаћања накнаде за пружање медијске услуге.

6.Јавност рада Регулатора и судска контрола

Члан 42.

(1)Рад Регулатора је јаван.

(2)Регулатор је дужан да, у складу са прописима којима се уређује заштита података о личности, заштита тајних података и поштујући пословну тајну, на својој интернет страници, без накнаде, учини јавно доступним донета акте, као и друге потпуне и ажуруране податке и информације из свог делокруга, а нарочито:

1. Стратегију развоја аудио и аудио-визуелних медијских услуга у Републици Србији;

2. прописе за примену овог закона и друге опште акте Регулатора;

3. јавне конкурсе за издавање дозвола;

4. одлуке донете по јавним конкурсима са образложењима;

5. регистре;

6. пресуде у управним споровима покренутим против решења Регулатора;

7. одлуке којима се изричу мере у складу са овим законом са образложењима;

8. Годишњи план рада Регулатора;

9. Годишњи извештај Регулатора;
10. Финансијски план, финансијске извештаје и извештаје овлашћеног ревизора;

11. одлуке по  пријавама физичких и правних лица и приговорима пружалаца медијских услуга;

12. стручна мишљења, студије и анализе наручене за потребе Регулатора;

13. позиве за јавне расправе;

14. друге податке и обавештења о раду и пословању Регулатора;

15. одлуке и друге управне акте Регулатора;

16. записнике са седница Савета Регулатора;

17. спровођење поступака јавних набавки и конкурсе за запослење.

Годишњи извештај

Члан 43.

(1)Савет Регулатора подноси Скупштини годишњи извештај о раду Регулатора који нарочито садржи:
1. податке о испуњавању циљева и задатака утврђених годишњим програмом рада Регулатора, а нарочито о остваривању Стратегије развоја аудио и аудио-визуелних медијских услуга у Републици Србији;

2. Финансијски план, финансијске извештаје и извештаје овлашћеног ревизора;

3. извештај о одлукама по пријавама физичких и правних лица;

4. друге податке у вези са спровођењем закона.

(2)Годишњи извештај о раду Регулатора за претходну календарску годину, подноси се до краја првог тромесечја текуће године.

(3)Регулатор је дужан да, на захтев Скупштине, поднесе извештај о раду и за период краћи од годину дана, најкасније 30 дана од дана пријема захтева.

(4)Савет Регулатора доноси годишњи план рада, усклађен са Стратегијом развоја аудио и аудио-визуелних медијских услуга у Републици Србији, односно другим стратешким актима из ове области, најкасније до краја текуће године за наредну годину, на који сагласност даје Скупштина.
Јавна расправа

Члан 44.

(1)Регулатор у припреми општих аката из своје надлежности спроводи поступак јавне расправе.

(2)Јавна расправа почиње даном објављивања нацрта општег акта на интернет страници Регулатора и траје најмање 30 дана.

(3)Регулатор је дужан да на својој интернет страници, најмање седам дана пре почетка јавне расправе, објави програм јавне расправе.

(4)Програм јавне расправе садржи најмање:

1. датум објављивања нацрта општег акта;
2. датум краја јавне расправе;

3. динамику јавне расправе а посебно датум, време и место одржавања;
4. датум објављивања коначног текста нацрта општег акта који је предмет јавне расправе.

(5)Регулатор је дужан да обезбеди увид у текуће и спроведене јавне расправе у оквиру посебног одељка који је намењен јавним расправама на својој интернет страници.

(6)Јавна расправа не спроводи се у поступку доношења општих аката привременог карактера којима се одређују хитне мере заштите интереса јавности.  

Судска контрола

Члан 45.

(1)Против коначног решења Регулатора може се покренути управни спор у року од 30 дана од дана достављања.

(2)Није допуштен захтев којим се тражи одлагање извршења решења донетог у поступку издавања дозволе за пружање медијских услуга.

(3)У управном спору покренутом по тужби поднетој против решења донетог у поступку издавања дозволе за пружање медијских услуга,, изрицања мера или одузимања дозволе суд не може сам решити управну ствар пресудом (спор пуне јурисдикције).
III ОПШТЕ ОДРЕДБЕ О МЕДИЈСКИМ УСЛУГАМА
1.Врсте пружалаца медијских услуга

Медијске услуге према начину пружања и садржају

Члан 46.

(1)Према начину пружања медијске услуге могу бити:

1. линеарне медијске услуге;

2. медијске услуге на захтев.

(2)Према садржају медијске услуге могу бити:

1. опште медијске услуге, које обухватају информативне, образовне, културне, научне, спортске, забавне и друге програмске садржаје;

2. специјализоване медијске услуге, чији  програмски садржај обухвата најмање 70% истоврсног програма (спортски, културни, музички, образовни, дечји, забавни или др.);

3. у целости посвећене тв продаји или самопромоцији.

Члан 47.

Медијске услуге пружа:

1. установа јавног медијског сервиса;

2. комерцијални пружалац медијске услуге,

3. пружалац медијске услуге цивилног сектора.

Пружаоци медијских услуга у надлежности Републике Србије
Члан 48.

(1)Пружалац медијске услуге  у надлежности је Републике Србије ако је основан на њеној територији или ако се према ставу 7. овог члана претпоставља да је у надлежности Републике Србије.

(2)Кад пружалац медијске услуге има седиште у Републици Србији и у њој се доносе уредничке одлуке о медијским услугама, сматра се да је основан у Републици Србији.

(3)За пружаоца медијске услуге претпоставља се да је основан у Републици Србији ако има своје седиште у Републици Србији, а уредничке одлуке о медијским услугама доносе се у другој држави чланици Европске уније, под условом да у Републици Србији ради значајан део лица, ангажовних по основу уговора о раду или на други начин, укључених у обављање активности у вези са медијским услугама.

(4)Кад значајан део лица ангажованих по основу уговора о раду или на други начин укључених у обављање активности у вези са медијским услугама ради у Републици Србији и другој држави чланици Европске уније, претпоставља се да је пружалац медијске услуге основан у Републици Србији ако у њој има своје седиште.

(5)Кад значајан део лица ангажованих по основу уговора о раду или на други начин укључених у обављање активности у вези са медијским услугама не ради у једној од држава чланица из претходних ставова овог члана, претпоставља се да је пружалац медијске услуге основан у Републици Србији ако је у њој првобитно започео своју делатност у складу са законом Републике Србије, под условом да одржава стабилну и ефективну везу са српском привредом.

(6)Кад пружалац медијске услуге има своје седиште у Републици Србији, а одлуке о медијским услугама се доносе у држави која није чланица Европске уније, или обрнуто, претпоставља се да је основан у Републици Србији под условом да је значајни део лица, ангажованих по основу уговора о раду или на други начин, укључен у обављање активности у вези са медијским услугама ради у Републици Србији.

(7)За пружаоца медијске услуге на које се не могу применити одредбе ст.1-6. овог члана, претпоставља се да су у надлежности Републике Србије ако:

1. користе земаљску сателитску предајну станицу која је смештена у Републици Србији, и/или
2. користе сателитске капацитете који припадају Републици Србији.

(8)Ако се према ст.2-7. овог члана не може утврдити да ли је пружалац медијске услуге у надлежности Републике Србије или друге државе чланице  Европске уније, пружалац медијске услуге је у надлежности оне државе чланице у којој је основан у смислу значења члана 54. до 56. Споразума о стабилизацији и придруживању између Републике Србије и Европских заједница и њихових држава чланица.

2.Одредбе које се односе на све медијске услуге

Опште обавезе пружалаца медијске услуге у односу на програмске садржаје

Члан 49.

(1)Пружалац медијске услуге, у односу на свој програмски садржај, у складу са својом програмском концепцијом, дужан је да:
1. обезбеди слободно, истинито, објективно, потпуно и благовремено информисање;

2. пренесе саопштења органа јавне власти хитне природе која се односе на угроженост живота, здравља, безбедности или имовине;

3. допринесе подизању општег културног и образовног нивоа грађана;

4. садржаје који  могу да шкоде физичком, менталном или моралном развоју деце и омладине јасно означи и не пружа их у време кад се основано може очекивати да их малолетници прате, имајући у виду уобичајени распоред њихових активности, осим изузетно као заштићену услугу са условним приступом на начин предвиђен овим законом;

5. не пружа програмске садржаје који истичу и подржавају насиље, наркоманију или друге видове криминалног понашања, као и садржаје који злоупотребљавају лаковерност гледалаца и слушалаца;

6. поштује забрану политичког оглашавања ван предизборне кампање, а у току предизборне кампање да регистрованим политичким странкама, коалицијама и кандидатима обезбеди заступљеност без дискриминације;

7. стране програмске садржаје намењене деци предшколског узраста синхронизује на српски језик или језике националних и етничких заједница;

8. наградна такмичења спроводи правично, уз објављивање јасних правила о тим садржајима и јавно обећаној награди;
9. обезбеди квалитетан програм у погледу садржаја  са техничког становишта, примењујући међународне и националне стандарде.

(2)Сви пружаоци медијских услуга су обавезни да програмске садржаје чувају у складу са прописима којима се уређује област јавног информисања, односно у складу са прописима којима се уређује заштита културних добара, у складу са техничким стандардима које ближе прописује Регулатор.

Посебне техничке обавезе

Члан 50.

(1)Пружалац медијске услуге не сме да користи технику која делује на подсвест.
(2)Медијске услуге пружају се на начин којим се обезбеђује уједначен ниво тона свих програмских садржаја, а нарочито аудио-визуелне комерцијалне комуникације у односу на други програмски садржај.

Обавеза идентификације

Члан 51.

На обавезу идентификације пружаоца медијске услуге примењују се одредбе закона којим се уређује област јавног информисања.

Заштита људског достојанства
Члан 52.

(1)Медијска услуга се пружа на начин којим се поштује људско достојанство, као и људска, уставна и друга права.

(2)Регулатор се стара да се у свим програмским садржајима поштује људско достојанство, као и људска, уставна и друга права, а нарочито се стара да се не приказује понижавајуће поступање и сцене насиља и мучења, осим ако за то постоји програмско и уметничко оправдање.

Забрана говора мржње

Члан 53.

(1)Регулатор се стара да програмски садржај пружаоца медијске услуге не садржи информације којима се подстиче, на отворен или прикривен начин, дискриминација због расе, боје коже, предака, држављанства, националне припадности или етничког порекла, језика, верских или политичких убеђења, пола, родног идентитетат, сексуалне оријентације, имовног стања, рођења, генетских особености, здравственог стања, инвалидитета, брачног и породичног статуса, осуђиваности, старосне доби, изгледа, чланства у политичким, синдикалним и другим организацијама и других стварних односно претпостављених својстава.
(2)Регулатор, у складу са овим законом, изриче мере пружаоцу медијске услуге који поступи супротно забрани из става 1. овог члана, независно од других правних средстава која стоје на располагању оштећеном.
Заштита особа са инвалидитетом

Члан 54.

(1)Пружалац  медијске услуге је дужан да, у складу са својим финансијским и техничким могућностима, свој програм и садржај учини доступним особама оштећеног слуха и/или вида.

(2)Регулатор подстиче пружаоца медијске услуге да свој програм и садржај учини доступним особама из става 1. овог члана.

Заштита ауторског и сродних права

Члан 55.

(1)Регулатор се стара о томе да се сви пружаоци медијских услуга придржавају прописа о ауторском и сродним правима, а посебно да кинематографска дела не приказују ван рокова уговорених с носиоцима права.

(2)Пружаоцу медијске услуге који поступи супротно обавези из става 1. овог члана, Регулатор изриче мере у складу са овим законом, независно од других правних средстава која стоје на располагању оштећеном носиоцу ауторског или сродног права.

Одговорност за садржај, облик, временски распоред елемената медијске услуге

Члан 56.
Пружалац медијске услуге одговара за садржај, облик или временски распоред елемената своје медијске услуге, без обзира на њен извор, односно на то да ли је објављени елемент услуге произведен од стране тог пружаоца медијске услуге или другог лица (нпр. независна продукција, закупљени термин, програмска размена, најаве програма, СМС и друге поруке публике и сл.), као и за професионалне активности које предузима његов запослени или друго овлашћено лице.
Члан 57.

Одредбе чланова 49. до 56. овог закона сходно се примењују на услуге телетекста, интерактивне услуге у вези са програмским садржајима и на електронска издања пружалаца медијских услуга.

Аудио-визуелна комерцијална комуникација

Члан 58.

(1)Аудио-визуелна комерцијална комуникација мора одмах бити препознатљива као таква.

(2)Забрањене су прикривене аудио-визуелне комерцијалне комуникације.

(3) Аудио-визуелна комерцијална комуникација не сме користити технике које делују на подсвест.

(4)Аудио-визуелне комерцијалне комуникације не смеју:

1. нарушавати људско достојанство;

2. садржати или подстицати мржњу, насиље или дискриминацију због расе, боје коже, предака, држављанства, националне припадности или етничког порекла, језика, верских или политичких убеђења, пола, родног идентитета, сексуалне оријентације, имовног стања, рођења, генетских особености, здравственог стања, инвалидитета, брачног и породичног статуса, осуђиваности, старосне доби, изгледа, чланства у политичким , синдикалним и другим организацијама и других стварних односно претпостављених својстава;
3. подстицати понашање које је штетно за здравље или безбедност;

4. подстицати понашање које занемарује заштиту животне средине.

(5)Забрањени су сви облици аудио-визуелних комерцијалних комуникација које препоручују дуван и дуванске производе.

(6)Аудио-визуелне комерцијалне комуникације које препоручују алкохолна пића не смеју бити изричито намењене малолетним лицима и не смеју подстицати неумерену конзумацију таквих пића.

(7)Забрањене су аудио-визуелне комерцијалне комуникације које преопручују медицинска средства и пружање медицинских услуга које су доступне само на рацепт.

(8)Аудио-визуелне комерцијалне комуникације не смеју:

1. проузроковати материјалну или нематеријалну штету малолетним лицима;

2. непосредно подстицати малолетна лица на куповину или изнајмљивање прозвода или услуга, злоупотребом њиховог неискуства и лаковерности;

3. непосредно охрабривати малолетна лица да убеђују родитеље или друга лица на куповину прозвода или услуга који се препоручују;

4. злоупотребљавати посебно поверење које малолетна лица  имају у родитеље, наставнике или друга лица, или

5. непотребно приказивати малолетна лица у опасним ситуацијама.

(9)Регулатор подстиче пружаоце медијских услуга да механизмима саморегулације уреде питања која се односе на непримерене аудио.визуелне комерцијалне комуникације које су укључене у дечје програме, или их прате, а које се односе на храну и пића која садрже састојке или супстанце с хранљивим или физиолошким дејством, а посебно масноће, трансмасне киселине, со, односно натријум и шећере, чија се претерана употреба у исхрани не препоручује.

(10)Одредбе овог члана сходно се примењују и на медијску услугу радија.

Спонзорство

Члан 59.

(1)Спонзор не сме да утиче на садржај спонзорисаних медијских услуга или програмских садржаја, а у случају телевизијског емитовања и на распоред њиховог приказивања, на начин којим се утиче на одговорност и уређивачку независност пружаоца медијске услуге.
(2)Спонзорисане медијске услуге или програмски садржаји не смеју непосредно да подстичу куповину или изнајмљивање производа или услуга, посебно промотивним упућивањем на ту робу или услугу.

(3)Спонзорисана медијска услуга или програмски садржај мора да садржи обавештење о спонзорству и обавештење о спонзору, примереним навођењем имена, односно знака спонзора, односно означавањем имена његовог производа или услуге, обавезно на почетку, а може и током, али не све време, и на крају спонзорисаног програмског садржаја.
(4)Медијске услуге или програмске садржаје не може спонзорисати правно или физичко лице чија је претежна делатност производња или продаја дуванских производа.

(5)Кад медијске услуге или програмске садржаје спонзорише правно или физичко лице чија делатност укључује производњу или продају медицинских средстава и пружање здравствених услуга, спонзорисана услуга или садржај могу промовисати име, односно назив, или имиџ спонзора, а не и конкретна медицинска средства и пружање здравствених услуга доступних само на рецепт.

(6)Забрањено је спонзорисати вести и програмске актуелности, осим спортских вести и временске прогнозе.

(7)Забрањено је навођење знака спонзора током дечјих, верских и документарних програмских садржаја.

(8)Одредбе овог члана сходно се примењују и на медијску услугу радија.

Пласирање производа

Члан 60.

(1)Забрањено је пласирање производа у смислу члана 5. тачка 15. овог закона.

(2)Изузетно од одредбе става 1. овог члана, пласирање производа дозвољено је у кинематографским делима, филмовима и серијама намењеним за медијске услуге, забавним и спортским програмима, или у случајевима пласирања производа као што су реквизити и награде који се пласирају без накнаде пружаоцу медијске услуге и бесплатно, ради укључивања у програм.

(3)Пласирање производа из става 2. овог члана није дозвољено ако су програми намењени малолетницима.

(4)Лице чији се производи пласирају у складу са ставом 2. овог члана, не може да утиче на садржај медијских услуга или програмских садржаја у којима се прозводи пласирају, а у случају телевизијског емитовања и на распоред њиховог приказивања, на начин којим би се утицало на одговорност и уређивачку независност пружаоца медијске услуге.

(5)Медијске услуге или програмски садржај у којима се пласирају производи у складу са ставом 2. овог члана, на могу непосредно да подстичу куповину или изнајмљивање производа или услуга, посебно промотивним упућивањем на ту робу или услуге.

(6)Производи који се пласирају у складу са ставом 2. овог члана, не смеју се непримерено истицати.

(7)Медијске услуге или програмски садржај у којима се пласирају производи у складу са ставом 2. овог члана, морају да садрже обавештење о пласирању производа на почетку, односно на крају програмског садржаја, као и након рекламних блокова, осим изузетно ако програмске садржаје у којима се пласирају производи не производи нити наручује сам пружалац медијске услуге или са њим повезано лице.

(8)Пласирање дуванских производа, пласирање производа правног или физичког лица чија је претежна делатност производња или продаја дуванских производа, као и пласирање медицинских производа и услуга доступних само на рецепт, увек је забрањено.

Члан 61.

(1)На садржај аудио-визуелне комерцијалне комуникације сходно се примењују одредбе посебног закона којим се уређује оглашавање, осим ако шта друго није предвиђено овим законом.

(2)Пружалац медијске услуге одговоран је за објављивање аудио-визуелне комерцијалне комуникације чији је садржај противан одредбама овог или другог закона или подзаконског акта којим се уређује садржај аудио-визуелне комерцијалне комуникације, ако је знао или је на основу редовне провере околности конкретног случаја (нпр.увид у садржај огласне поруке) морао знати да је њен садржај противан наведеним прописима или ако је њу објавио без претходног прибављања уредно попуњене декларације.

3. Одредбе које се односе само на медијске услуге на захтев

Медијске услуге на захтев и заштита малолетних лица

Члан 62.

(1)Медијска услуга на захтев која може да шкоди физичком, менталном или моралном развоју деце и омладине, чини се доступном на начин који обезбеђује да је малолетници у уобичајеним околностима неће чути или видети (на пример као заштићена услуга са условним приступом).
(2)Регулатор ближе прописује одговарајуће мере за поступање пружалаца медијске услуге у случајевима из става 1. овог члана.

Европска дела

Члан 63.

(1)Пружаоци медијских услуга на захтев настојаће да њихове медијске услуге на захтев подстичу производњу и приступ европским делима, где је то изводљиво.

(2)Подстицање производње и приступ европским делима постиже се, између осталог, финансијским доприносом пружалаца услуге производњи и прибављању права на европским делима или уделом, односно посебним истицањем европских дела у каталогу програма који нуде медијске услуге на захтев.

(3)Пружаоци медијских услуга на захтев дужни су да финансијски допринос производњи и прибављању права на европска дела или удео у делима, односно посебно истицање европских дела у каталогу програма који нуде, ускладе са критеријумима које Регулатор ближе уређује, као и да Регулатору, на његов захтев, доставе податке који то доказују.
4.Одредбе које се односе само на линеарне медијске услуге

Приступ најважнијим догађајима

Члан 64.

(1)Регулатор одређује листу догађаја који су од интереса за све грађане, на које искључиво право преноса може остварити само пружалац медијске услуге телевизије којој је приступ слободан и чија зона покривања обухвата целокупно подручје Републике Србије.

(2)Пружалац медијске услуге телевизије који је у надлежности Републике Србије не сме користити искључива права која је прибавио након ступања на снагу овог закона, на начин да знатном делу јавности у држави чланици Европске уније или држави потписници међународног уговора који обавезује Републику Србију ускрати могућност праћења догађаја који су на листама најважнијих догађаја у тој држави.

(3)Пружалац медијске услуге телевизијског емитовања који има искључиво право преноса догађаја који су обухваћени листом из става 1. овог члана, дужан је да свим другим заинтересованим пружаоцима медијске услуге без дискриминације и под једнаким условима дозволи и омогући да сниме, преузму и објаве снимке са тог догађаја у трајању до 90 секунди уз навођење извора слике и тона и уз надокнаду која не може прећи висину стварних трошкова.

(4)Регулатор ближе прописује услове и начин остваривања права на приступ догађајима из става 1. овог члана.

Обавеза удела европских дела
Члан 65.

(1)Пружалац медијске услуге телевизије дужан је да обезбеди да европска аудио-визуелна дела учествују са више од 50% у укупном годишње објављеном програму.

(2)Ако пружалац медијске услуге телевизије не испуни обавезу из става 1. овог члана дужан је да сваке године повећа висину удела европских аудио-визуелних дела у укупном годишње објављеном програму у односу на претходну годину, при чему најниже почетно учешће износи 20%.

(3)У удео европских дела у програму пружаоца медијске услуге телевизије  урачунавају се објављене премијере и прве репризе српских аудио-визуелних дела, ако испуњавају услове из  овог члана.  
(4)Приликом утврђивања укупног удела европских аудио-визуелних дела у програму одређеног пружаоца медијске услуге телевизије у годишњи објављени програм се не урачунавају емисије вести, преноси спортских догађаја, емисије посвећене наградним играма, оглашавање, ТВ продаја и услуге телетекста.

(5)Регулатор ће ближе уредити критеријуме и начин повећања удела европских аудио-визуелних дела у програму пружаоца медијске услуге телевизије.

(6)Одредбе овог члана не примењују се на пружаоце медијске услуге телевизије који су имаоци дозволе за пружање медијских услуга на локалном подручју и који нису повезани у националну мрежу.

Европска дела независних продуцената

Члан 66.

(1)Пружалац медијских услуга телевизије је дужан да обезбеди да европска аудио-визуелна дела независних продуцената учествују са накмање 10% у укупном годишње објављеном програму.

(2)Ако пружалац медијских услуга телевизије не испуни обавезу из става 1. овог члана дужан је да сваке године повећа висину удела европских аудио-визуелних дела независних продуцената у укупно годишње објављеном програму у односу на претходну годину, с тим што ће Регулатор ближе уредити критеријуме и начин повећавања удела европских аудио-визуелних дела у програму пружалаца медијских услуга телевизије.

(3)Европска аудио-визуелна дела старија од пет година могу чинити највише половину удела из става 1. овог члана.

(4)Приликом утврђивања укупног удела европских аудио-визуелних дела продуцената у програму одређеног пружаоца медијске услуге телевизије у годишњи објављени програм се не урачунавају емисије вести, преноси спортских догађаја, емисије посвећене наградним играма, оглашавање, ТВ продаја и услуге телетекста.

(5)Одредбе овог члана не примењују се на пружаоце медијске услуге телевизије који су имаоци дозволе за пружање медијске услуге на локалном подручју и који нису повезани у националну мрежу.

Телевизијско оглашавање и телевизијска продаја

Члан 67.

(1)Телевизијско оглашавање и телевизијска продаја морају бити лако препознатљиви и звуком, сликом или просторно одвојени од осталих програмских садржаја.

(2)Телевизијско оглашавање и телевизијска продаја емитују се по правилу у блоковима, осим изузетно у паузама током преноса спортских догађаја.
(3)Телевизијско оглашавање и телевизијска продаја емитују се између појединих програмских садржаја, а ако се емитују и у току програмског садржаја, емитују се на начин којим се не нарушава целокупност и вредност програмског садржаја, односно не повређују ауторска права.

(4)Телевизијска продаја медицинских производа који подлежу режиму дозволе за стављање у промет, као и телевизијска продаја медицинских третмана, забрањени су.

(5)Телевизијско оглашавање и телевизијска продаја алкохолних пића не сме:

1. да буде непосредно усмерена на малолетна лица или да приказује малолетна лица како конзумирају алкохолна пића;

2. да повезују конзумацију алкохолних пића са јачањем физичких својстава или са управљањем моторним возилом;

3. да стварају утисак да конзумирање алкохолних пића доприноси друштвеној или сексуалној успешности;

4. да тврде да алкохол има терапеутска својства, да је стимуланс, седатив или средство за решавање личних проблема;

5. да подстиче неумерено конзумирање алкохола или негативно приказује уздржавање или умереност у конзумирању;

6. да истиче висок проценат алкохола као позитивно својство пића.

(6)У оквиру једног пуног сата емитованог програма комерцијалних пружалаца медијске услуге, телевизијско оглашавање и телевизијска продаја не могу заузимати више од 20% времена.

(7)У оквиру једног пуног сата емитованог програма установе јавног аудио-визуелног медијског сервиса и пружаоца аудио-визуелне медијске услуге цивилног сектора, телевизијско оглашавање и телевизијска продаја не могу заузимати више од 10% времена.

(8)Одредбе ст.5. и 6. овог члана не примењују се на најаве садржаја у свом програму, као и на споредне производе непосредно произишле из тих програма, најаве спонзорства и пласман производа и на саопштењу од јавног интереса и позива на добротворне акције чије се услуге не наплаћују.

(9)Преноси међународних спортских догађаја од националног значаја обухваћени листом из члана 64. овог закона, посредством установа јавног аудио-визуелног медијског сервиса, могу се прекидати телевизијским оглашавањем и телевизијском продајом најдуже девет минута по часу, с тим да укупно дневно емитовање телевизијског оглашавања и телевизијска продаја може трајати најдуже 10% од укупно дневно емитованог спортског програма.

(10)Ако се телевизијска продаја емитује као посебан програмски садржај, мора бити јасно обележена оптички и звуком и мора трајати најмање 15 минута непрекидно.
(11)Приказивање телевизијских филмова (осим серија и документарних програма), кинематографских дела, дечјих и програма вести може се прекидати телевизијским оглашавањем и телевизијском продајом једном на сваких 30 минута, ако је њихово предвиђено трајање дуже од 30 минута.

(12)Преноси верских обреда, не могу се прекидати телевизијским оглашавањем и телевизијском продајом.

(13)У емисијама религијског садржаја и емисијама намењених деци могу се емитовати огласне поруке које су у складу са садржајем.

(14)Одредбе овог члана сходно се примењују на медијске услуге телевизије искључиво посвећене тв продаји или самопромоцији изузев става 3. и 6. овог члана.

(15)Одредбе овог члана сходно се примењују на медијску услугу радија.

Заштита малолетних лица

Члан 68.

(1)Забрањено је приказивање програмских садржаја који тешко угрожавају физички, ментални или морални развој малолетника, посебно оних који садрже порнографију или безразложно насиље.
(2)Регулатор се стара да програмски садржаји који могу да нашкоде физичком, моралном или менталном развоју малолетника не буду доступни путем медијске услуге радија и телевизијског емитовања, изузев кад је временом емитовања или техничким поступком обезбеђено да малолетници, по правилу нису у прилици да их виде или слушају.
(3)Регулатор подстиче пружаоце медијских услуга да организују сталну унутрашњу контролу садржаја са становишта заштите малолетника.

(4)Регулатор упознаје пружаоце медијских услуга са садржајима за које је установила да нису ускладу са правилима о заштити малолетника.

(5)Регулатор, на захтев пружаоца медијске услуге, даје мишљење о усклађености одређеног програмског садржаја са правилима о заштити малолетника, односно условима да се тај садржај учини доступним (време емитовања, начин бајаве и сл.).

(6)Програмски садржаји неподесни за малолетнике млађе од 16 година не смеју да се емитују пре 22 сата ни после 06 сати, а неподесни за малолетнике млађе од 18 година, пре 23 сата, ни после 06 сати.

(7)Програмски садржаји неподесни за малолетнике млађе од 12 година не смеју се емитовати у оквиру дечијег програма.

(8)Програмски садржаји из ст. 6. и 7. овог члана не смеју да се оглашавају ван времена у којима је допуштено емитовање тих садржаја.

(9)Пружаоци медијске услуге су дужни да о притужбама због непоштовања правила о заштити малолетника, обавесте Регулатора.

(10)Пружаоци медијске услуге су дужни да јасно означе програме који су у стању да угрозе малолетнике или су за њих неприкладни, као и да на то упозоре старатеље.

(11)Регулатор ближе прописује мерила за класификацију програма из става 10. овог члана и начин означавања класификације програма.

(12)За учешће малолетника у аудио-визуелном програму потребна је сагласност родитеља, старатеља или усвојиоца, што не искључује дужност емитера да обрати посебну пажњу приликом учествовања малолетника у програму и не искључује његову одговорност за објављени садржај.

Пружање медијске услуге на сопственом језику
Члан 69.

(1)Пружалац медијске услуге је обавезан да програмске садржаје објављује на српском језику, или да обезбеди да се програмски садржаји који су произведени на страним језицима објављују преведени на српски језик.

(2)Обавеза из става 1. овог члана не односи се на пружаоце медијске услуге који објављују програмске садржаје намењене националним мањинама, као и на оне програмске садржаје пружалаца медијске услуге јавног сервиса, којима се задовољавају потребе националних мањина за информисањем на сопственом језику.

(3)Обавеза из става 1. овог члана не односи се на стране музичке садржаје, осим телевизијског емитовања музичко-сценских дела.

(4)Регулатор може, изузетно, да одобри пружаоцу медијске услуге да одређене програмске садржаје емитује и на другим језицима.

Сопствена продукција

Члан 70.

(1)Пружалац медијске услуге дужан је да обезбеди да сопствена премијерна продукција учествује са најмање 25% у његовом годишње емитованом програму.

(2)Пружалац медијске услуге чији су програмски садржаји намењени националним мањинама, обавезан је да од укупног годишњег времена емитованих програмских садржаја на језику националне мањине, емитује најмање 50% програмских садржаја у сопственој продукцији.

(3)Под сопственом продукцијом подразумевају се програмски садржаји који се састоје из изворног аудио или видео материјала и/или чији је ауторски део већи од 50% у телевизијском, односно 20% у радијском програму.

(4) У укупно годишње време емитованих програмских садржаја, за потребе обрачуна програмских квота одређених овим законом, не урачунавају се спортски преноси, тв-игре, рекламе, тв-куповина, као ни вести, изузев ако се ради о сопственој продукцији вести.

Умрежавање

Члан 71.

(1)Дозвољено је умрежавање медијских услуга два или више пружалаца за које се дозвола издаје на јавном конкурсу ради истовременог емитовања програмских садржаја без успостављања радио-релејних веза, односно коришћења додатних радио фреквенција, у перуоду између 00, 00 и 06,00 сати и укупно до три сата од 00,06 до 18,00 сати.
(2)Забрањено је умрежавање које би за последицу имало прекомерно објадињавање односно угрожавање медијског плурализма. 
IV.АУДИО-ВИЗУЕЛНЕ МЕДИЈСКЕ УСЛУГЕ ЦИВИЛНОГ СЕКТОРА

Члан 72.

(1) Медијске услуге цивилног сектора  пружају се ради задовољавања специфичних интереса појединих друштвених група и организација грађана, а не ради  стицања добити.

(2)Пружалац медијске услуге из става 1. овог члана може бити удружење, универзитет, задужбина, фондација, црква и верска заједница.

(3)Садржај програма који производи пружалац медијске услуге из става 1. овог члана мора бити у вези са облашћу деловања пружалаца медијске услуге из става 2. овог члана.
(4)Медијска услуга из става 1. овог члана може се пружати на локалном, регионалном а изузетно и на националном нивоу.

(5)На медијске услуге из става 1. овог члана сходно се примењују одредбе закона који уређује обавезе пружаоца медијске услуге јавног сервиса у остваривању општег интереса.

(6)Дозвола за пружање медијске услуге из става 1. овог члана издаје се без обавезе плаћања накнаде.

(7)Средства за пружање медијске услуге из става 1. овог члана могу се обезбеђивати из донација, прилога грађана, спонзорства и из других извора прихода, у складу са посебним законом.

(8)Пружалац медијске услуге из става 2. овог члана не може да промени своју програмску концепцију и не може бити у правном промету.

V.ОВЛАШЋЕЊЕ ЗА ПРУЖАЊЕ МЕДИЈСКЕ УСЛУГЕ
1. Пружање медијске услуге без прибављања дозволе

Медијске услуге за које није потребно прибављање дозволе

Члан 73.

(1)Медијске услуге се пружају без претходно прибављене дозволе:

1. ако се пружају искључиво путем глобалне информатичке мреже (Web casting, live streaming и др.), или

2. у случају реемитовања услуга у складу са одредбама Европске конвенције о прекограничној телевизији.

(2)Медијске услуге на захтев пружају се на основу одобрења.
Члан 74.
(1)Медијске услуге на захтев у Републици Србији може пружати свако физичко или правно лице које има седиште, односно пребивалиште на територији Републике Србије и коме је Регулатор издао одобрење за пружање услуге, у складу са законом.
(2)Одобрење за пружање услуге из става 1. овог члана Регулатор издаје на захтев пружаоца услуге.
(3)Захтев се подноси на обрасцу чију форму прописује Регулатор.
(4)Уз захтев, поред доказа о испуњености услова из става 1. овог члана, подноси се и доказ о испуњености техничких услова за пружање услуге као и информација о програмској концепцији и понуђеним каталозима програмских садржаја.
(5)Регулатор одбацује захтев из става 3. овог члана уколико је исти непотпун или се утврди да су подаци унети у њему непотпуни или нетачни.
(6)Регулатор води регистар пружалаца медијских услуга на захтев који садржи информације о називу медијске услуге, називу пружаоца медијске услуге, податке о пребивалишту односно седишту пружаоца медијске услуге, контакт податке као и податке о програмској концепцији медијске услуге.
(7)Регулатор доноси одлуку о престанку важења одобрења за пружање медијске услуге на захтев и брише пружаоца из регистра:
1. ако пружалац писмено обавести Регулатора о престанку пружања услуге;
2. ако пружалац прекине пружање услуге у периоду дужем од године дана;
3. ако пружалац не испуњава техничке услове за пружање услуге;
4. ако је пружаоцу правоснажном одлуком суда изречена забрана обављања делатности;
5. у случају престанка правног лица пружаоца услуге односно престанка обављања делатности.
2. Дозволе и имаоци дозвола

Издавање дозвола

Члан 75.

Регулатор издаје дозволу на начин утврђен овим законом.

Начин издавања дозволе

Члан 76.

(1)Поступак издавања дозволе је јаван.

(2)Јавни медијски сервис стиче право пружања медијске услуге у складу са законом који  уређује рад јавних радио телевизијских сервиса и непосредно на основу њега.

(3)Пружалац услуге јавног медијског сервиса из става 2. овог члана, до потпуног преласка са аналогног на дигитално емитовање ТВ програма, дужан је да пре почетка пружања услуге прибави дозволу за коришћење радио-фреквенција коју, на захтев Регулатора, издаје регулаторно тело надлежно за област електронских комуникација, у складу са законом који уређује област електронских комуникација.

Дозвола

Члан 77.

(1)Дозвола је овлашћење чијим добијањем њен ималац стиче право да своју медијску услугу, путем јавних мрежа електронских комуникација, пружа неодређеном броју корисника.
(2)Дозвола којом се стиче право пружања медијске услуге издаје се на захтев пружаоца медијске услуге.

(3)Дозвола којом се стиче право пружања, путем земаљског аналогног, односно дигиталног преноса, медијске услуге телевизијског емитовања, као и медијске услуге радија, издаје се на јавном конкурсу.

Члан 78.

(1)Дозвола издата на јавном конкурсу не може се преносити, осим у случају статусних промена имаоца дозволе, у смислу закона којим се уређује положај привредних друштава и под условом да то не доводи до недозвољеног обједињавања у смислу прописа којим се уређују медији и јавно инфрормисање.

(2)Дозвола издата на захтев може се пренети другом лицу, само ако то лице прихвати све обавезе које произилазе из дозволе.
(3)У случају из става 1. и 2. овог члана, пренос се може обавити само на основу акта сачињеног у писаној форми, на који је Регулатор претходно дао сагласност.

(4)Податке о издатим сагласностима на акте из става 3. овог члана Регулатор објављује на својој интернет страници.

(5)Регулатор ближе уређује поступак и услове издавања сагласности из става 3. овог члана.

Ималац дозволе

Члан 79.

(1)Дозвола се издаје лицу које има седиште, односно пребивалиште на територији Републике Србије и другом лицу у складу са законом.

 (2)Ималац дозволе је дужан да прибави претходну сагласност Регулатора за сваку промену власничке структуре оснивачког капитала.
Субјекти који не могу бити имаоци дозволе

Члан 80.

Ималац дозволе не може да буде:

1. привредно друштво, установа или друго правно лице чији је оснивач Република Србија, Аутономна покрајина, односно јединица локалне самоуправе изузев јавног медијског сервиса, универзитета чији је оснивач Република Србија или аутономна покрајина, ради обуке студената у вези са делатношћу медија на непрофитној основи; 
2. политичка странка, организација или коалиција, као и правно лице чији је оснивач политичка странка, организација или коалиција;
3. правно лице за које није могуће утврдити власничу структуру оснивачког капитала;
4.  лице које не испуњава техничке и организационе услове за производњу медијске усуге, које прописује Регулатор.
3.Издавање дозволе на захтев пружаоца медијске услуге

Ближи услови за издавање дозволе на захтев

Члан 81.

(1)Регулатор прописује ближе услове за издавање дозволе на захтев пружаоца медијске услуге.

(2)Регулатор ближе уређује поступак издавања дозволе.

Захтев за издавање дозволе

Члан 82.

Захтев за издавање дозволе садржи:

1. назив подносиоца захтева, ПИБ, седиште и контакт податке лица одговорног за заступање и главног и одговорног уредника;

2. доказ о регистрацији подносиоца захтева за пружање медијских услуга;

3. доказе о испуњености техничких и организационих услова  за производњу програма;

4. информацију о врсти медијске услуге за коју се захтев подноси, у складу са чланом 46. став 2. овог закона;

5. документацију која се односи на предложену програмску концепцију;

6. план организационо-техничке концепције и структуре кадрова;

7. информацију о врсти електронских комуникационих мрежа путем које подносилац захтева намерава да пружа услугу;

8. планирани датум почетка пружања услуга;

9. скраћени идентификациони знак и његово графичко решење;

10. податке о власничкој структури подносиоца пријаве, укључујући податке о правном /назив, седишта и власничка структура) или физичком лицу (име, пребивалиште и држављанство) које непосредно или посредно, преко других субјеката, има учешће (удели, акције и др.) у власничкој структури подносиоца пријаве, као и податке о висини тог учешћа;
11. изјаву да не постоје сметње у смислу одредаба о заштити медијског плурализма;
12. доказ да се пред надлежним судом не води поступак против подносиоца захтева и против одговорног лица подносиоца захтева за кривично дело против привреде или друго кривично дело за које је запрећена казна затвора;

13. доказ о уплати надокнаде за разматрање захтева;

14. другу документацију по налогу Регулатора, у складу са законом и подзаконским актима.

Поступање Регулатора по поднетом захтеву

Члан 83.

(1)Регулатор решењем одлучује о додељивању дозволе.

(2)Ако Регулатор утврди да подносилац захтева испуњава прописане услове за издавање дозволе на захтев, издаје дозволу за пружање медијске услуге у року од 30 дана од дана подношења захтева и без одлагања,а најкасније у року од 15 дана од дана издавања дозволе уписује подносиоца захтева у одговарајући регистар, а на захтев о упису у регистар издаје потврду пружаоцу медијске услуге.

(3)Регулатор решењем одбија захтев ако утврди да подносилац захтева не испуњава услове из овог закона.

Члан 84.
(1)Подносилац захтева коме је издата дозвола за пружање медијске услуге дужан је да најкасније у року од 45 дана од дана достављања дозволе поднесене Регулатору уговор са оператором бар једне електронске комуникационе мреже којом стиче право да се њен програм посредством те мреже дистрибуира јавности.

(2)Ималац дозволе дужан је да сваки накнадно закључен уговор са оператором електронских комуникационих мрежа поднесе Регулатору најкасније у року од 15 дана од дана закључења тог уговора.

Тужба против решења

Члан 85.

(1)Подносилац захтева за издавање дозволе незадовољан решењем из члана 83. овог закона има право да, у року од 15 дана од дана достављања решења о одбијању захтева, поднесе тужбу Управном суду.

(2)Управни суд доноси одлуку у року од 30 дана од дана подношења тужбе из става 1. овог члана.

Регистар медијских услуга

Члан 86.

(1)Регулатор води и редовно ажурира регистар медијских услуга.
(2)Регистар из става 1. овог члана нарочито садржи:

1. назив медијске услуге;

2. назив пружаоца медијске услуге;

3. број и датум решења о издавању дозволе, односно основ пружања услуге ако се иста пружа без обавезе претходног прибављања дозволе;

4. врсту медијске услуге у складу са чланом 46. и 47. овог закона,

5. период на који се дозвола издаје, осим за услуге које се пружају без обавезе претходног прибављања дозволе,

6. ПИБ, седиште, као и контакт податке одговорних лица пружаоца медијске услуге;

7. податке о изреченим мерама пружаоцима медијских услуга.

(3)Регистар из става 1. овог члана садржи и податке који се у складу са прописом који регулише јавно информисање уписују у регистар јавних гласила.

(4)Регулатор по службеној дужности брише услугу из регистра из става 1. овог члана по престанку основа његовог пружања.

(5)Регистар из става 1. овог члана се објављује у складу са законом.
Почетак пружања медијске услуге

Члан 87.

(1)Ималац дозволе је дужан да почне са пружањем медијске услуге у року од 30 дана од дана достављања дозволе, осим кад је дозволом из оправданог разлога одређен дужи рок, који не може бити дужи од 180 дана.

(2)Одредба из става 1. овог члана сходно се примењује на захтев имаоца дозволе, ако оправдан разлог наступи после коначности решења.

Важење и продужење важења дозволе

Члан 88.

(1)Дозвола се издаје на период од осам година.
(2)На захтев подносиоца пријаве се може издати и за краћи период.

(3)Важење дозволе се може продужити на захтев имаоца дозволе, који је дужан да захтев поднесе Регулатору најкасније дванаест месеци пре истека важеће дозволе.

(4)Регулатор о продужењу дозволе одлучује имајући у виду испуњеност услова у члану 79. став 3. овог закона, као и поступање имаоца дозволе током периода важења дозволе, с тим што се продужење не може дозволити ако је имаоцу дозволе током њеног важења изречена мера привременог одузимања дозволе.

(5)Дозвола за пружање медијске услуге продужава се на период који не може бити дужи од периода на који се издаје дозвола.

(6)Дозвола се издаје на основу спроведеног јавног конкурса и може се продужити на захтев само једном.

(7)Одлуку о продужењу важења дозволе за пружање медијске услуге Регулатор објављује на својој интернет страници.

Дозвола са краћим роком важења
Члан 89.

(1)Регулатор може издати дозволу са краћим роком важења поводом одржавања одређених манифестација.

(2)Дозвола из става 1. овог члана издаје се лицу које намерава да пружа медијску услугу која је искључиво везана за одржавање одређене манифестације.

(3)Дозвола из става 1. овог члана има привремени карактер и важи само док траје манифестација поводом чијег одржавања је издата.

(4)Регулатор утврђује ближе критеријуме за издавање дозволе из става 1. овог члана.

Престанак важења дозволе пре истека времена на које је издата

Члан 90.

(1)Дозвола престаје да важи и пре истека времена на које је издата ако:

1. пружалац медијске услуге у писаном облику обавести Регулатора да више не намерава да пружа медијску услугу;

2. се утврди да је пружалац медијске услуге приликом подношења захтева за издавање дозволе у захтеву или у документацији поднетој уз захтев навео нетачне податке или је пропустио да наведе податке који су од значаја за одлучивање по захтеву;

3. пружалац медијске услуге није започео пружање медијске услуге у року предвиђеним чланом 87. овог закона;

4. је пружалац медијске услуге, без оправданог разлога, прекинуо пружање медијске услуге у трајању дужем од 30 дана непрекидно или 60 дана са прекидима у току календарске године;
5. ималац дозволе у периоду дужем од три месеца не задовољава прописане минималне техничке, просторне или кадровске услове за пружање медијске услуге или не обезбеди квалитетну покривеност сигналом у зони покривања у складу са овим законом,

6. пружалац медијске услуге прекрши одредбе о заштити медијског плурализма предвиђене овим законом, као и законом којим се уређује област јавног информисања и медија,
7. Регулатор, након спроведеног поступка у складу са овим законом и прописима донетим на основу њега, пружаоцу медијске услуге изрекне меру одузимања дозволе због повреде обавеза или због непоштовања услова предвиђених дозволом;
8. пружалац медијске услуге, и поред изречене опомене у писаној форми, не измири обавезу плаћања накнаде за дозволу;

9. дође до промене власничке структуре пружалаца медијске услуге коме је издата дозвола, после издавања дозволе доведу до тога да се не може поуздано утврдити ко над пружаоцем медијске услуге има контролу у смислу овог закона, као и којим се уређује област заштите конкуренције;

10. ималац дозволе предузима правни посао у циљу преноса дозволе, супротно одредби члана 78. став 2. овог закона и

11. у другим случајевима прописаним овим законом.

(2)Издата дозвола престаје престанком физичког или правног лица које је ималац дозволе.

Поступак одузимања дозволе
Члан 91.

(1)У случају наступања неког од разлога из члана 90. став 1. овог закона, дозвола престаје да важи наступањем коначности решења Регулатора којим се одузима дозвола.

(2)Регулатор је дужан да у поступку доношења решења из става 1. овог члана примењује закон којим се уређује управни поступак.

(3)Решење о одузимању дозволе доноси се двотрећинском већином гласова укупног броја чланова Савета.

(4)Против решења о одузимању дозволе може се изјавити приговор у року од 15 дана од дана достављања решења.

(5)Приговор из претходног става одлаже извршење решења о одузимању дозволе.

(6)Регулатор ближе уређује поступак одузимања дозволе.

Престанак важења дозволе протеком рока на који је издата
Члан 92.

Дозвола престаје да важи протеком рока на који је издата, осим ако Регулатор није донео решење о њеном продужењу у складу с чланом 88. овог закона.

Поступак извршења решења о одузимању дозволе

Члан 93.

(1)Пружалац медијске услуге коме је привремено или трајно одузета дозвола дужан је да обустави пружање медијске услуге у року утврђеном у коначном решењу о одузимању дозволе, а ако то не учини Регулатор ће спровести поступак извршења решења о одузимању дозволе.

(2)Оператор електронске комуникационе мреже у оквиру које се дитрибуира медијска услуга лица коме је одузета дозвола, дужан је да поступи у складу са одлуком регулатора донетом у поступку извршења решења о одузимању дозволе и обустави дистрибуцију медијске услуге тог лица.

(3)Закључак о дозволи извршења Регулатор ће донети у складу са прописима којима се регулише општи управни поступак.
4.Издавање дозволе на основу спроведеног јавног конкурса
Јавни конкурс

Члан 94.

(1)Дозвола којом се стиче право пружања путем земаљског аналогног, односно дигиталног преноса, медијске услуге телевизијског емитовања, као и медијске услуге радија, издаје се на јавном конкурсу.

(2)Дозвола за коришћење радио-фреквенција је саставни део дозволе којом се стиче право пружања медијске услуге путем земаљског аналогног преноса.

(3)Регулатор је дужан да, пре спровођења јавног конкурса, од регулаторног тела надлежног за област електронских комуникација прибави информацију о расположивости радио-фреквенција за потребе земаљског аналогног преноса, односно од оператора мултиплекса о расположивости места у мултиплексу, за потребе земаљског дигиталног преноса.

(4)Регулатор доноси ближа правила којима се утврђују минимални услови које морају испунити подносиоци пријава на јавни конкурс, односно имаоци дозволе за пружање медијске услуге: технички(неопходна опрема и друга техничка средства којима се обезбеђује квалитетна производња, пренос и емитовање програма у складу са предвиђеним програмским концептом), просторни (површина и структура простора намењеног обављању делатности пружања медијске услуге), кадровски (број, структура и основ ангажовања кадрова), финансијски (финансијски показатељи у вези са могућношћу рентабилног пословања и опстанка на тржишту) и програмски (врсте програма и квантитативни однос између појединих врста програма, удео сопствене продукције, српских аудиовизуелних дела, европских аудиовизуелних дела и европских аудиовизуелних дела независне продукције).

(5)Регулатор доноси акт којим се утврђују недискриминаторни, објективни и мерљиви критеријуми за одлучивање, који одговарају активностима за чије се објављивање издаје дозвола и прописује образац пријаве на конкурс.

(6)Регулатор, најкасније 30 дана пре расписивања јавног конкурса, објављује акт из става 5. овог члана, у Службеном гласнику Републике Србије и на својој интернет страници.

(7)При доношењу акта из става 5. овог члана Регулатор нарочито узима у обзир начела из члана 4. овог закона, понуду која би задовољила потребе грађана за разноврсним медијским садржајима, финансијска средства неопходна за производњу или прибављање програмских садржаја и укупно пословање као и техничке, просторне, кадровске и програмске услове.
(8)Услови и критеријуми утврђени актом из става 4. и 5. овог члана, не смеју се мењати у току трајања поступка по расписаном јавном конкурсу.

(9)Ако је подносиоцу пријаве раније већ издата дозвола, при доношењу акта из става 4. овог члана, Регулатор узима у обзир и поштовање програмског елабората на основу кога му је дозвола издата.

Оглас за јавни конкурс
Члан 95.

Оглас којим се расписује јавни конкурс за издавање дозвола објављује се у Службеном гласнику Републике Србије и на интернет страници Регулатора, и садржи:

1. назив акта којим су утврђени услови и критеријуми за добијање дозволе;

2. зону покривања за коју се јавни конкурс расписује;

3. информацију о висини годишње накнаде за добијено право на пружање медијске услуге;

4. информацију о висини годишње нанкаде за приступ мултиплексу, односно информацију о висини годишње накнаде за коришћење радио-фреквенције ако се дозвола односи на пружање медијске услуге путем терестричког преноса;

5. висина депозита из члана 96. овог закона,

6. информацију о висини надокнаде за разматрање пријаве;

7. рок за подношење пријаве на јавни конкурс заједно са прописаном документацијом, који не може бити краћи од 60 дана од дана расписивања јавног конкурса;

8. рок за доношење одлуке по расписаном јавном конкурсу.

Депозит
Члан 96.

(1)Регулатор може својом одлуком утврдити обавезу подносиоцу пријаве на јавни конкурс да приликом њеног подношења уплати депозит.

(2)Одлуком из става 1. овог члана утврђује се и висина депозита, која не може бити већа од пуног износа тромесечне накнаде за добијено право на пружање медијске услуге.

Пријава на јавни конкурс

Члан 97.

(1)Пријава на јавни конкурс подноси се на обрасцу чији садржину прописује и објављује Регулатор.

(2)Пријава из става 1. овог члана најмање садржи:
1. назив лица које се пријављује на конкурс и ПИБ, адресу, односно седиште, као и контакт податке лица одговорног за заступање и главног и одговорног уредника;

2. информацију о врсти медијске услуге у складу са чланом 45. и 46. овог закона;

3. жељену зону покривања;

4. датум почетка пружања услуге.

(3)Подносилац пријаве је обавезан да уз пријаву достави:

1. доказ о регистрацији подносиоца пријаве за пружање медијских услуга;

2. доказе о испуњености услова из члана 94. став 4. и 5. овог закона;

3. документацију која се односи на предложену програмску концепцију;

4. скраћени идентификациони знак и његово графичко решење;

5. податке о власничкој структури капитала подносиоца пријаве, укључујући податке о правном (назив, седишта и власничка струкутра) или физичком лицу (име, пребивалиште и држављанство) које непосредно или посредно, преко других субјеката, има учешће (удели, акције и сл.) у власничкој структури капитала подносиоца пријаве, као и податке о висини тог учешћа;

6. доказ да се пред надлежним судом не води поступак против подносиоца пријаве и против одговорног лица подносиоца пријаве за кривично дело против привреде или друго кривично дело за које је запрећена казна затвора;
7. изјаву да не постоје сметње у смислу одредаба о недозвољеном обједињавању медија предвиђених законом;

8. доказе о извршеној уплати депозита и надокнаде за подношење пријаве;
9. и другу документацију по налогу Регулатора у складу са законом и подзаконским актима.

(4)Подносилац пријаве може да достави и другу документацију, за коју сматра да може бити од значаја за добијање дозволе.

Поступање Регулатора по поднетим пријавама
Члан 98.

(1)Регулатор решењем одлучује о додељивању дозволе.

(2)Регулатор је дужан да:

1. одбаци пријаву која садржи непотпуне или нетачне податке, односно непотпуну документацију, ако подносилац пријаве и у накнадно одређеном року од седам дана не допуни пријаву, односно не достави тачне податке или потпуну документацију;

2. изузетно од става 1. овог члана, Регулатор ће без одлагања , без достављања налога за уређење, одбацити пријаву на конкурс:

· која је поднета по протеку рока за подношење пријаве на конкурс,

· која није поднета на прописаном обрасцу пријаве на јавни конкурс,
· уз коју није приложен уредан доказ о уплати накнаде за разматрање пријаве на јавни конкурс, или

· уз коју није приложен уредан доказ о уплати депозита од стране подносиоца пријаве на јавни конкурс.

3.  у року од седам дана од дана истека рока за подношење пријава, јавно објави, на начин на који је објављен оглас, листу свих подносилаца пријава, чије су пријаве потпуне и поднете у предвиђеном року;

4.   размотри све потпуне и благовремено поднете пријаве;

5.  донесе решење у складу са утврђеним критеријумима и прописаним условима и стандардима за пружање медијских услуга, а у случају да се за коришћење исте зоне покривања пријавило више лица која испуњавају услове, дужна је да предност да ономе за кога основано закључи, на основу поднете документације, да ће остваривати већи квалитет и разноврсност садржаја. Ако је подносилац пријаве већ пружао медијску услугу, Савет ће, приликом доношења одлуке о издавању дозволе, узети у обзир и његову праксу у остваривању начела из члана 4. овог закона, у време пружања медијске услуге;

6.  јавно објави листу лица којима је издата дозвола, на начин на који је објављен оглас;

7. обезбеди координацију рада са регулаторним телом надлежним за област електронских комуникација, а ако се та дозвола издаје за пружање медијске услуге путем земаљског аналогног преноса, благовремено достави захтев за издавање дозволе за коришћење радио-фреквенција;

8.  образложено решење достави подносиоцима пријаве чије су пријаве одбијене, у року од осам дана од дана доношења одлуке по расписаном јавном конкурсу;

9.  достави један примерак издате дозволе регулаторном телу надлежном за област електронских комуникација.

(3)Против решења издавања дозволе странка чија је пријава одбијена може изјавити приговор у року од 15 дана од дана достављања решења.

(4)Приговор из става 3. овог члана одлаже извршење решења.

(5)Поступак додељивања дозволе окончава се истеком рока за подношење тужбе из члана 85. овог закона, наступањем правоснажности решења донетог по поднетој тужби, односно тужби која је последња поднета, ако их је више поднето.

Враћање депозита

Члан 99.

(1)Лицу чија је пријава одбачена или није издата дозвола враћа се уплаћени депозит у рокуод седам дана од дана коначности одлуке по расписаном конкурсу, а лицу коме је издата дозвола уплаћени депозит се урачунава у износ накнаде за добијено право на пружање медијске услуге.
(2)Депозит се не враћа имаоцу дозволе који:

1. пре истека рока за почетак пружања медијске услуге, у писаној форми обавести Регулатора да одустаје од коришћења издате дозволе;

2. не започне пружање медијске услуге у прописаном року.

Сходна примена одредаба које се односе на дозволе које се издају на захтев пружаоца

Члан 100.

Одредбе чланова 83. до 93. овог закона сходно се примењују и у односу на дозволе које се издају на основу спроведеног јавног конкурса.
Посебан основ за престанак важења дозволе пре истека времена на које је издата

Члан 101.

Дозвола којом се стиче право пружања медијске услуге путем земаљског аналогног, односно дигиталног преноса престаје да важи пре истека времена на које је издата и ако регулаторно тело надлежно за област електронских комуникација, у складу са одредбама закона којим се уређује област електронских комуникација, одузме додељену дозволу за коришћење радио-фреквенције пружаоцу медијске услуге путем земаљског аналогног преноса, односно оператору мултиплекса и/или мреже који пружа услугу мултиплексирања и/или емитовања пружаоцу медијске услуге путем земаљског дигиталног преноса, а не постоји други оператор који би наставио да пружа услугу мултиплексирања и/или емитовања.

Посебне обавезе оператора електронских комуникационих мрежа за

дистрибуцију медијских садржаја

Члан 102.

(1)Оператор електронске комуникационе мреже за дистрибуцију медијских услуга, дужан је да пре укључивања појединог радијског или телевизијског програма или медијске услуге на захтев у свој програмски пакет и почетка његове дистрибуције, прибави претходну писану сагласност имаоца права на програму, који ради евидентирања, подноси Регулатору.
(2)Оператор је дужан да дистрибуира радијске и/или телевизијске програме или медијске услуге на захтев истовремено, у потпуности без промена, у складу са прибављеном писаном сагласношћу.

(3)Оператор је дужан да медијске услуге на захтев дистрибуира без промена.

(4)Оператор је дужан да дистрибуира медијске услуге на правичан, транспарентан и недискриминаторн начин.

(5)Оператор може вршити дистрибуцију кодираних сателитских програма само уколико је закључио уговор за дистрибуцију са имаоцем права на таквим програмима којим се дозвољава декодирање ради даљег јавног реемитовања.

(6)Неће се сматрати да је оператор стекао право на дистрибуцију програма из става 3. овог члана прибављањем картице за декодирање која је намењена за индивидуалну употребу појединачног претплатника.

(7)Емитери су дужни да благовремено обавесте оператора уколико немају право објављивања одређених програмских садржаја посредством одређене палтформе.

(8)У случају из става 5. овог члана, оператор не сме да дистрибуира такве програмске садржаје.

(9)Оператор је дужан да се придржава листе радијских и телевизијских програма или медијских услуга на захтев који су укључени у програмски пакет и у писаној форми, претходно обавести Регулатора о свакој промени броја и структуре програмских пакета.

(10)Оператор, осим оператора мреже за земаљско емитовање, дужан је да, без накнаде, дистрибуира опште програме јавног медијског сервиса. 
(11)Оператор, осим оператора дигиталне мреже за земаљско емитовање, у односу на услуге које пружа без условног приступа, дужан је да на захтев Регулатора достави број корисника услуге дистрибуције медијских садржаја.
(12)Регулатор ће вршити надзор и старати се о извршавању обавеза оператора прописаних одредбама овог члана, у сарадњи са регулаторним телом надлежним за област електронских комуникација.

Заштићене услуге

Забрањене активности у вези са заштићеним услугама

Члан 103.

(1)Забрањена је производња, увоз, стављање у промет, давање у закуп, или држање у комерцијалне сврхе средстава, уређаја или софтвера који су намењени или прилагођени да омогуће приступ заштићеној услузи у разумљивом облику без одобрења пружаоца услуге или олакшају заобилажење било које мере условног приступа заштићеној услузи.

(2)Забрањено је инсталирање, одржавање или замена средстава из става 1. овог члана у комерцијалне сврхе.

(3)Забрањено је заобилажење било које мере условног приступа или пружање услуга којима се то омогућава или олакшава.

(4)Забрањене су аудио-визуелне комерцијалне комуникације којима се препоручују активности или услуге из ст. 1, 2 и 3. овог члана.

Судска заштита пружаоца заштићених услуга

Члан 104.

(1)Пружалац заштићене услуге има право на судску заштиту.

(2)Пружалац заштићене услуге може против лица које је повредило његово право остварити правну заштиту и накнаду штете према општим правилима о накнади штете.

VI ЗАШТИТА МЕДИЈСКОГ ПЛУРАЛИЗМА

Забрана нарушавања медијског плурализма

Члан 105.
Ако је дозвола за пружање медијске услуге издата на основу јавног конкурса, ради спречавања нарушавања медијског плурализма, односно остваривања преовлађујућег утицаја на јавно мњење, забрањује се да:
1) ималац дозволе за пружање медијске услуге на подручју целе Републике Србије има удео у основном капиталу другог имаоца дозволе за пружање медијске услуге на подручју целе Републике Србије или аутономне покрајине;
2) ималац дозволе за пружање медијске услуге на подручју аутономне покрајине има удео у основном капиталу другог имаоца дозволе за пружање медијске услуге на подручју целе Републике Србије или аутономне покрајине;
3) ималац дозволе за пружање медијске услуге на подручју целе Републике Србије или аутономне покрајине учествује са више од 25% у основном капиталу најмање два имаоца дозволе за пружање медијске услуге на регионалном или локалном подручју;
4) ималац дозволе за пружање медијске услуге на регионалном или локалном подручју учествује са више од 25% у основном капиталу другог имаоца дозволе за пружање медијске услуге на подручју целе Републике Србије или аутономне покрајине;
5) ималац дозволе за пружање медијске услуге на регионалном подручју учествује са више од 50% у основном капиталу другог имаоца дозволе за пружање медијске услуге на регионалном или локалном подручју;
6) ималац дозволе за пружање медијске услуге на локалном подручју учествује са више од 50% у основном капиталу другог имаоца дозволе за пружање медијске услуге на регионалном или локалном подручју;

7) ималац дозволе за пружање медијске услуге пружа више од једне медијске услуге телевизије, односно радија у истој зони покривања;

8) ималац дозволе за пружање медијске услуге пружа медијску услугу телевизије и медијску услугу радија у истој зони покривања, ако је он једини ималац дозволе за пружање медијске услуге у тој зони покривања;

9) ималац дозволе за пружање медијске услуге има учешће у основном капиталу више од једног имаоца дозволе за пружање медијске услуге, која му је издата на основу захтева, ако он пружа општу медијску услугу или медијску услугу специјализовану за информативне програмске садржаје.

Ималац дозволе за пружање медијске услуге, која му је издата на основу захтева, не може имати учешће у основном капиталу више од једног имаоца дозволе за пружање медијских услуга, ако он пружа општу медијску услугу или медијску услугу специјализовану за информативне програмске садржаје.

Нарушавање медијског плурализма, односно остваривање преовлађујућег утицаја на јавно мњење постоји и када у случајевима из ст. 1. тач. 1), 2), 3), 4), 5), 6) и 8) и 2. овог члана у основном капиталу имоаца дозволе за пружање медијске услуге учествује, односно учествује до законом утврђене висине, оснивач, односно члан (у даљем тексту: оснивач) другог имаоца дозволе за пружање медијске услуге или са њим повезано лице у смислу закона којим се уређује положај привредних друштава.
Утврђивање постојања нарушавања медијског плурализма

Члан 106.

 Регулатор, по пријави или по службеној дужности, утврђује постојање нарушавања медијског плурализма предвиђеног одредбама члана 105. овог закона, као и одредбама закона којим се уређују јавно информисање и медији. 

Ако Регулатор утврди постојање нарушавања медијског плурализма, упозорава на то имаоаца дозволе за пружање медијске услуге и одређује му да у року од шест месеци од дана пријема упозорења поднесе доказе о томе да је својим радњама окончао стање које је довело до нарушавања медијског плурализма.

Регулатор по службеној дужности објављује упозорење из става 3. овог члана на својој интернет страници, уписује га у Регистар медијских услуга и томе обавештава орган надлежан за вођење Регистра медија. 

Ако ималац дозволе за пружање медијске услуге не поступи по упозорењу из става 2. овог члана, Регулатор му одузима дозволу у складу са одредбама овог закона. 

Издавање дозволе за пружање медијске услуге и заштита 

медијског плурализма
Члан 107.

Регулатор неће издати дозволу за пружање медијске услуге ако би њеним издавањем настало стање којим се нарушава медијски плурализам у смислу одредаба овог закона. 

Подносилац пријаве на јавни конкурс, односно подносилац захтева, дужан је да уз пријаву достави оверену изјаву да евентуалним издавањем дозволе неће настати стање којим се нарушава медијски плурализам у смислу одредаба овог закона. 

Пријава промене структуре учешћа у основном капиталу

Члан 108.
Сваку промену  власничке структуре  у основном капиталу (промена оснивача или промена висине учешћа оснивача у капиталу) ималац дозволе за пружање медијске услуге мора претходно да у писаној форми пријави Регулатору. 

Ако Регулатор утврди да ће планираним променама  власничке структуре учешћа у основном капиталу настати стање којим се нарушава медијски плурализам, препоручиће имаоцу дозволе за пружање медијске услуге да промене усклади на начин којим би се избегао настанак тог стања. 

Ако ималац дозволе за пружање медијске услуге не поступи у складу са препоруком Регулатора и изврши промену структуре учешћа у основном капиталу тако да наступи неки од законом предвиђених случајева нарушавања медијског плурализма, Регулатор му одузима дозволу у складу са одредбама овог закона. 

Ако се структура учешћа у основном капиталу имаоца дозволе промени, програмска концепција на основу које је дозвола издата не може се мењати без претходне сагласности Регулатора.
Регулатор ће ближе уредити поступање по пријави промене власничке структуре. 
Посебне обавезе оператора у вези са заштитом

медијског плурализма

Члан 109.

(1)Ради спречавања нарушавања медисјког плурализма, односно остваривања преовлађујућег утицаја на јавно мњење, није дозвољено да:

1. оператор пружа општу медијску услугу или медијску услугу специјализовану за информативне програмске садржаје;
2. оператор или његов оснивач буде повезан, у смислу закона који уређује положај привредних друштава, са пружаоцем опште медијске услуге или медијске услуге специјализоване за информативне програмске садржаје.

(2)Ако је оператор ималац дозволе за пружање медијске услуге или је он или његов оснивач повезан са пружаоцем медијске услуге, у смислу закона који уређује положај привредних друштава, дужан је да другим пружаоцима медисјких услуга пружа услугу дистрибуције медијских садржаја под једнаким условима и са истим квалитетом као што то чини за сопствене потребе, односно за потребе повезаних лица.

(3)Оператор који је ималац дозволе за пружање медијске услуге, дужан је да одвојено рачуноводствено прати своје пословне активности у вези са пружањем услуга електронских комуникација и пружањем медијских услуга, на начин који ближе утврди Регулатор.

(4)Регулатор одузима дозволу за пружање медијских услуга оператору или са оператором повезаном пружаоцу медијске услуге, ако оператор поступи противно одредбама ст.1. и 2. овог члана.

(5)Регулатор врши надзор и стара се о извршавању обавеза оператора прописаних одредбама овог члана, у сарадњи са регулаторним телом надлежним за област електронских коминикација.

VII. КАЗНЕНЕ ОДРЕДБЕ

Члан 110.

(1)Ко неовлашћено пружа медијску услугу, за коју је овим законом предвиђено претходно прибављање дозволе, казниће се новчаном казном или казном затвора до две године.

(2)Ко извршењем дела из става 1. овог члана изазове штетне сметње у радио-фреквенцијском спектру, а посебно ако угрози рад органа одбране и безбедности, служби за хитне интервенције, као и рад ваздухопловних, поморских, радио-навигационих и радио-комуникационих служби, казниће се затвором од три месеца до три године.
Члан 111.

(1)Новчаном казном од 2.000.000 до 3.000.000 динара казниће се за привредни преступ правно лице ако пружа услугу без дозволе (члан 77.).
(2)За привредни преступ из става 1. овог члана може се изрећи новчана казна у сразмери са висином учињене штете, неизвршене обавезе или вредности робе или друге ствари која је предмет привредног преступа, а највише до двадесетоструког износа тих вредности.

(3) За привредни преступ из става 1. овог члана казниће се и одговорно лице у правном лицу новчаномказном од 150.000 до 200.000 динара.
(4)За привредни преступ из става 1. овог члана правном лицу се може изрећи заштитна мера вршења одређене делатности у трајању до три године, а одговорном лицу у правном лицу заштитна мера забране вршења одређених послова у трајању до једне године.

Члан 112.
(1)Новчаном казном од 100.000 динара до 1.000.000 динара казниће се за привредни преступ пружалац медијске услуге који не поступи по упозорењу Регулатора у поступку утврђивања постојања нарушавања медијског плурализма (члан 106. став 2.).
(2)За привредни преступ из става 1. овог члана, новчаном казном од 10.000 до 200.000 динара, казниће се и одговорно лице у пружаоцу медијске услуге
Члан 113.

(1)Новчаном казном од 100.000 динара до 1.000.000 динара казниће се за привредни преступ оператор који не поступи у складу са својим посебним обавезама у вези са заштитом медијског плурализма (члан 109. ст.1, 2 и 3).

(2)За привредни преступ из става 1. Ово гчлана, новчаном казном од 10.000 до 200.000 динара, казниће се и одговорно лице у оператору.
Члан 114.
(1)Новчаном казном од 500.000 до 2.000.000 динара казниће се за прекршај правно лице, ако:

1. не поступи у складу са одредбама овог закона у вези са забраном говора мржње (члан 53.);

2. не поступи у складу са одредбама овог закона у погледу прибављања претходне сагласности Регулатора у вези са променом власничке структуре (члан 79. став 4.).

(2)За прекршај из става 1. овог члана казниће се и одговорно лице у правном лицу новчаном казном од 50.000 до 150.000 динара.

Члан 115.

(1)Новчаном казном од 500.000 до 1.000.000 динара казниће се за прекршај правно лице, ако:

1. не поступи у складу са одредбама овог закона у вези са посебним техничким обавезама (члан 50.);

2. не поступи у складу са одредбама овог закона у вези са аудио-визуелним комерцијалним комуникацијама (члан 58.);

3. не поступи у складу са одредбама овог закона у вези са спонзорством (члан 59.);

4. не поступи у складу са одредбама овог закона у вези са пласирањем производа (члан 60.);

5. не поступи у складу са одредбама овог закона у вези са заштитом малолетника код пружања медијских услуга на захтев (члан 62.);

6. не поступи у складу са одредбама овог закона у вези са телевизијским оглашавањем и продајом (члан 67.);

7. ако не поступи у складу са мишљењем Регуалтора у вези са неодговарајућим класификовањем програма (члан 68. став 10.);
8. ако не поступи у складу са одредбама овог закона у вези са посебним обавезама оператора електронских комуникационих мрежа за дистрибуцију медијских услуга (члан 102.).

(2)За прекршај из става 1. овог члана казниће се и одговорно лице у правном лицу новчаном казном од 50.000 до 100.000 динара.

VIII. ПРЕЛАЗНЕ И ЗАВРШНЕ ОДРЕДБЕ

Именована и бирана лица

Члан 116.

(1)Мандат лица именованог или бираног до ступања на снагу овог закона, престаје истеком времена за које је лице именовано односно бирано.

(2)На основу овог закона не може се поново именовати односно бирати лице које је до ступања на снагу овог закона већ именовано односно бирано онолико пута колико по овом закону највише може да има мандата.

(3)При именовању односно избору по овом закону урачунава се и мандат који је лице имало пре доношења овог закона.

Континуитет Републичке радиодифузне агенције

Члан 117.

(1)Даном ступања на снагу овог закона Републичка радиодифузна агенција основана Законом о радиодифузији („Службени гласник РС”, бр. 42/02, 97/04, 76/05, 79/05-др.закона, 62/06, 85/06 и 41/09) наставља са радом као Регулаторно тело за електронске медије, у складу са одредбама овог закона.

(2)Запослени у Републичкој радиодифузној агенцији настављају са радом као запослени у Регулаторном телу за електронске медије, на пословима на којима су радили.

(3)Чланови Савета Републичке радиодифузне агенције настављају са радом као чланови Савета Регулатора.

Посебне обавезе Регулатора
Члан 118.

(1)Савет Регулатора је дужан да усклади Статут и остала акта у року од 90 дана од дана ступања на снагу овог закона.

(2)Регулатор формира нове, односно ажурира постојеће регистре, евиденције и базе података и прописује обрасце за унос и измену података у року од шест месеци од дана ступања на снагу овог закона.

 (3)Савет Регулатора доноси опште акте на основу овлашћења из овог закона у року од шест месеци од дана његовог ступања на снагу.

(4)До доношења општих аката из овог члана примењују се важећи општи акти донети на основу закона који престају да важе даном ступања на снагу овог закона, осим одредаба тих аката које су у супротности са овим законом.

Дозволе за земаљско дигитално емитовање телевизијског програма

Члан 119.

(1)Даном ступања на снагу овог закона имаоци дозвола за аналогно земаљско емитовање телевизијског програма пружају медијску услугу у складу са издатим дозволама до истека периода на који су издате.

(2)Дозволе за радиодифузну станицу које су биле саставни део дозволе за емитовање програма, престају да важе у роковима утврђеним актом о преласку са аналогног на дигитално емитовање телевизијског програма.

(3)Имаоцима дозволе из става 1. овог члана обезбеђен је приступ мултиплексу у складу са законом којим се уређује област електронских комуникација и прописима донетим на основу тог закона, до истека периода на који су издате.

Обавеза усклађивања

Члан 120.

Имаоци дозвола за емитовање радио и/или телевизијског програма издатих по ранијим прописима дужни су да свој рад и организацију ускладе са одредбама овог закона у року од шест месеци од дана ступања на снагу овог закона.

Обавезе у погледу пласирања производа
Члан 121.

Одредбе члана 60. овог закона примењују се само на програмске садржаје произведене после 19. децембра 2009. године.
Пружаоци медијских услуга чији су оснивачи органи локалне самоуправе

Члан 122.

(1)Пружаоци медијских услуга чији су оснивачи органи локалне самоуправе, а који даном ступања на снагу овог закона раде као радио и/или телевизијске станице локалних и регионалних заједница у смислу Закона о радиодифузији, и који нису у року предвиђеном тим законом окончали процес приватизације, дужни су да, до обавезне приватизације, по ступању на снагу овог закона, рад и пословање ускладе са одредбама закона који уређује пружање услуга јавног медијског сервиса.
(2)Чланове Управног одбора пружаоца медијске услуге чији је оснивач орган локалне самоуправе, до његове обавезне приватизације у складу са ставом 1. овог члана, бира Регулатор, из редова афирмисаних стручњака за медије, менаџмент, право и финансије, као и других угледних личности из области културе, уметности, образовања и новинарства, који живе и раде на територији те локалне самоуправе.

(3)Чланове програмског савета пружаоца медијске услуге чији је оснивач орган локалне самоуправе, до његове обавезне приватизације у складу са ставом 1. овог члана, бира скупштина локалне самоуправе, и то седам из реда одборника, а 12, на предлог Регулатора, из реда професионалних удружења, научних установа, религијских заједница, удружења и слично, водећи рачуна да се ради о лицима која живе и раде на територији локалне самоуправе.

Члан 123.

Даном ступања на снагу овог закона престаје да важи Закон о радиодифузији („Службени гласник РС”, бр. 42/02, 97/04, 76/05, 79/05-др.закона, 62/06, 85/06 и 41/09).

Члан 124.

Овај закон ступа на снагу осмог дана од дана објављивања у „Службеном гласнику Републике Србије”.

